#Eibarrenbadakagu kanpainaren lehen aldia amaituta, laster azalduko dizuegu hurrengoa - etakitto.eus\n#Eibarrenbadakagu kanpainaren lehen aldia amaituta, laster azalduko dizuegu hurrengoa\n“Eibarren badakagu, Eibarren gastaukot”, herrian kontsumitzeko kanpainak apirilaren 6an jarri zituen martxan …eta kitto! Euskara Elkarteak. Egoera latza da eta gure bizimodua goitik behera aldatu da, herriko hainbat negozioren biziraupena, eta ondorioz, gizarte osoaren egonkortasuna kolokan jartzeraino. Ezin dugu ahaztu bertako negozioek gizarte osoan eragiten dutela, gizartekintzan, osasun-arloan, hezkuntzan… zerbitzuak jaso ahal izateko ezinbestekoa da bertan gastatzea, bertan gastatzen duguna bertan gelditzen zaigu, denok irabazle. Zoritxarrez hau ez da gure herrian bizi izan dugun lehen krisia, baina gaur hemen bagaude, gure aurrekoek egokitzeko, modaltzeko eta elkarrekin aurre egiteko gaitasuna izan zutelako da. Arazo, krisialdi eta erasoen aurrean eibartarrok denok elkartuta egin ohi dugu aurre. Horregatik, herrian bertan gastatzeko kanpaina abiatu genuen, eta, elkartasuna kalean adierazterik ez dugunez, argazki edo bideo laburren bitartez egitea eskatu genizuen.\nGaur amaiera emango diogu #Eibarrenbadakagu kanpainaren lehen faseari, baina beste fase batean sartuko gara laster. Astekarian izango duzue negozio jabeentzat prestatu ditugun neurriak.\nDena dela, herritarren kanpainak bere horretan jarraitzen du, hau da #nikEibarrengastaukot, beraz, bidali zuen argazki bat, orri batean esaldi hau idatzirik: #nikEibarrengastaukot. Edo nahiago baduzue, astebururako erronkan parte hartu dezakezue. (hemen duzue erronka)\nArgazkiak (horizontalean) ondorengo helbidera bidali, mesedez: normalizazioa@etakitto.eus\n« #Eibarrenbadakagu bizitza argazkietan ikustea, Ikatzek ere bat egin du [BIDEOA] #Eibarrenbadakagu kanpainan parte hartu dutenen bideoa »


Autokontsumoa - EVE\nProiektuak > Proiektuak > Autokontsumoa\nAutokontsumora bideratzeko energia berriztagarrien bidezko energia elektrikoaren sorkuntza nabarmen areagotu da azken bi urte hauetan, araudi esparru berriaren ondorioz; izan ere, erabiltzaileei segurtasun eta berme handiagoa emateaz gain, garapenerako oztopoak ziren bidesari batzuk baztertzen baititu; eta bestetik, autokontsumo-instalazioetan asko erabiltzen den teknologia fotovoltaikoaren kostuaren murrizketa handia dakarrelako.\n244/2019 Errege Dekretuak, apirilaren 5ekoak, autokontsumo elektrikoaren inguruko araudi esparrua finkatu eta osatu du, urriaren 5eko 15/2018 Errege Dekretu-Legeak sustatu zuena eta, aldi berean, urriaren 9ko 900/2015 Errege Dekretua aldatu zuena; autokontsumorako funtsekoak diren honako aspektu hauek garatzen ditu:\nEnergia elektrikoa autokontsumitzeko baldintza administratiboak, teknikoak eta ekonomikoak.\nAutokontsumoari begirako instalazio hurbilak definitzen ditu, sareko barne-instalazioak eta sareko instalazio hurbilak bereiziz.\nAutokontsumo kolektiboa eta banakakoa garatzen ditu.\nSoberakinik gabeko autokontsumo-instalazioak eta soberakinak dituztenak bereizten ditu.\nSoberakinak dituzten autokontsumo-instalazioak sailkatzen ditu, soberakinei ematen zaien tratamenduaren arabera; alde batetik, konpentsazio sinplifikatua duten instalazioak kontsumitzaileen defiziten etaberen elkartutako autokontsumo-instalazioen soberakinen artean; eta bestetik, soberakinak sareari saltzen dizkioten instalazioak.\nEnergia elektrikoa autokontsumitzeko erregistro administratiboa antolatzen du, izena emateko prozedurarekin batera, kontsumitzaileei karga administratiborik ez dakarkiena.\nDuela hamarkada batzuk hasi zen EEE Energiaren Euskal Erakundea autokontsumoa sustatzen, energia iturri berriztagarrien bidezko instalazioen aldeko apustua eginez, energia elektrikoa sortzeari begira, edozein teknologia berriztagarri garatzeko aukera ematen, hala nola fotovoltaikoa, eolikoa, biomasa edo itsas energia, orain arte gehien erabili dena fotovoltaikoa bada ere.\nEusko Jaurlaritzako Hezkuntza Sailarekin sinatutako hitzarmen baten bitartez, Energiaren Euskal Erakundeak 170 planta fotovoltaiko baino gehiago instalatu ditu Euskadiko institutu publikoetako estalkietan, batez besteko potentzia instalatua 5 kWp-koak direnak. Gainera, proiektu hori baliagarria izan da ikasleak sentiberatzeko energia berriztagarrien inguruan.\nLankidetza proiektu horren arrakasta ikusita, Energiaren Euskal Erakundeak bide beretik jo zuen Euskadiko beste administrazio publiko batzuekin. Izan ere, potentzia ezberdina duten ia 50 planta fotovoltaiko instalatu dira erakin publikoetako estalkietan, Eusko Jaurlaritzaren zein Toki Administrazioaren jabetzako lekuak direnak. Nabarmentzekok dira instalazio horien artean, EHU-UPVren mendeko fakultate batzuetan jarritakoak, adibidez, Gasteizko Farmaziakoak edo Hezkuntza eta Kiroletakoak; Bilbon, berriz, Ekonomia eta Enpresakoak edo Ingeniaritza Eskolakoak, eta Donostian Arkitekturakoak eta Psikologiakoak. Horietaz gain, SPRI sozietate publikoaren jabetzako erakinetan ere zenbait instalazio jarri dira; baita Zamudio eta Miñanoko parke teknologikoetako eraikinetan instalatutakoak ere, 200 kWp-ko potentziatik gora dutenak. Era berean, Euskadiko udalerri batzuetako udal kiroldegietan ere jarri dira horrelako instalazioak. Guztira, potentzia instalatua 5 MWp-koa baino handiagoa da.\nAldi berean, Energiaren Euskal Erakundeak autokontsumora bideratutako eguzki-planta fotovoltaikoen instalazioa bultzatu du etxebizitzetan, sektore publikoko eta tertziarioko enpresetan eta eraikinetan, horretarako egiten diren inbertsioen egileei itzuli beharrik gabeko dirulaguntza emanez.\nHala, 2018. urtean, Energiaren Euskal Erakundeak 78 instalazio diruz lagundu zuen, 430.000 € bideratuz; guztizko potentzia instalatua 1,2 MWp-koa izan zen.\n2019. urtean, aldiz, dirulaguntza eman zien 292 instalaziori; denetara, 8,0 MWp-ko potentzia instalatua dauzkatenak eta 1.890.000 € banatuz.\nAutokontsumo partekatua errazten duen legedia berriak bidea zabaltzen dio energia-komunitateen eraketari, haien energia sortzeko eta kontsumitzeko gai izango diren bezero aktiboei aukera emanez energia elkarri trukatzeko, autokontsumitzen ez dituzten soberakinak energia-komunitateko beste kide batzuekin trukatuz.


Liburu Gaztea Book Trailer Lehiaketa 2020-2021 Sari banaketa ekitaldi jendetsua Tabakaleran!\nLiburu Gaztea booktrailer sariketa eguna heldu da! Gaur, maiatzaren 21ean, goizeko 11:00etan, Donostiako Tabakalerako Kutxa Kultur Plaza aretoan bildu gara Kutxa fundazioaren #izanezberdin proiektuaren eskutik eta bertan burutu dugu 2020-2021 ikasturteko Liburu Gaztea Book Trailer Lehiaketako sari banaketa ekitaldia. Aurten, finalistak bertaratu dira ekitaldira eta gainerako ikastetxeek streaming bidez jarraitu ahal izan dute.\nHantxe izan dira Maite Gurrutxaga, Galtzagorri elkarteko zuzendaritza batzordeko kidea eta Eider Mendoza, Gipuzkoako Foru Aldundiko bozeramailea, besteak beste. Horrez gain, ikasturte honetan lehiaketan irakurgai izan diren liburuen egile eta editoreak ere izan dira ekitaldian; hala nola, Jon Arretxe idazlea edota Inazio Mujika idazle eta editorea Erein argitaletxearen izenean.\nNerea Arriola antzezle eta umoregileak gidatutako ekitaldian lau sarai banatu dira. Lehenik, publikoaren sariak banatu dira, boto bidez erabaki dituena publiko zabalak: sari bana eman da kategoria bakoitzeko (Ikastetxeak eta Norbanakoak). Ikastetxeen kategorian, Donostiako Arantzazuko Ama BHI ikastetxeko Squad C taldeak irabazi du 125 botorekin Jon Arretxeren Beti iparralderantz (Erein, 2014) liburuaren book trailerra eginez eta Jon Arretxek berak eman die saria. Eta Norbanakoenean, Eibar BHI ikastetxeko Alex Ugarteburu gazteak Chipiroiak lanarekin 16 boto irabaziaz, Ramon Saizarbitoriaren Kandinskyren tradizioa (Erein, 2003) liburuaren book trailerra eginaz. Kasu honetan, Inazio Mujika Erein argitaletxeko ordezkariak eman du saria eta R. Saizarbitoriaren Miren eta Erromantizismoa liburua eman dio opari Ramonen izenean.\nBigarrenik, sari nagusiak banatzeko unea iritsi da. Finalista guztien trailerrak ikusi ondoren, epaimahaiak honako hauek hautatu ditu garaile: DBH1-2 multzoan, KALEKOAK taldea izan da garaile, Ezekiel (Elkar, 2009) liburuaren book trailerrarekin. Hortaz, Donostiako Axular Lizeoa ikastetxeko ikasle taldearentzat izan da sari nagusietako bat. Epaimahaiaren iritzia: “Irakurtzeko gogoa pizten du. Musikaren, irudien eta narratzailearen ahotsaren bidez erritmo bizia eta indartsua du, offeko ahotsaz liburuaren zertzelada esanguratsuenak ezagutu ditzakegu eta gainera, pasarte batzuk antzezten dituzte. Halaber, interesgarria eta dinamikoa da muntaiean, eta baliabide desberdin asko erabiltzen dituzte. Aukeratutako liburuko pasarteak eta gidoia ere oso ondo txertatuta daude. Lan ederra!” Saria Maite Gurrutxaga Galtzagorri Elkarteko zuzendaritzako kideen eskutik jaso dute. Kategoria honetan, baina DBH3-4 multzoan, BAMA taldearen lana izan da onena epaimahaiaren iritziz, Ezezagunak (Giltza, 2019) liburuaren book trailerrarekin. Talde hau ere Donostiako Axular Lizeoa ikastetxeko ikasle taldeak osatzen du eta haientzat izan da sari nagusia. Epaimahaiaren iritziz: “Hasiera-hasieratik liburua irakutzeko gogoa pizten dizu. Musikaren eta irudien bidez liburuarekin bat datorren erritmo bizia du. Laburra eta erakargarria. Gidoi eta irudi landuak erabiltzeaz gain, oso ondo aukeratzen dituzte esaldiak, ikusleari irakurtzeko gogoak piztea lortuz. Suspensea du, iradokitzailea da, ederra!” Saria Eider Mendoza, Gipuzkoako Foru Aldundiko bozeramaileak, eman die.\nAurten, norbanakoen kategoria hutsik geratu bada ere, ekitaldian esan den bezala, hurrengo urtera begira sari banaketan sorpresa berriak egongo dira epaimahaiaren sariketari dagokionez. Egon adi hurrengo urteko edizoari! Era berean, Liburu Gazteako hurrengo urteko liburu hautatuen berri ere eman da ekitaldian. Honakoak dira 2021-22ra begira hautatutako liburuak: Arrastoa (Juan Kruz Igerabide, 2020), Emakume guztiok (Elizabeth Casillas eta Higinia Garai, 2020), Ikusezin (Eloy Moreno, 2020) eta Frankenstein efektua (Elia Barceló, 2020).\nBeste behin ere giro aparta izan da ekitaldian. Mila esker gerturatu zareten guztioi, sariak banatzera etorri zaretenoi eta zorionak parte hartu duzuen ikastetxe, irakasle eta ikasleei! Lan bikaina egin duzue!\nStreaming bidez eman den sari banaketa ekitaldia hemen ikusi dezakezue:\nJarrai dezagun lanean!


Niedervisse - Wikipedia, entziklopedia askea.\n49°10′02″N 6°34′07″E / 49.1672°N 6.5686°E / 49.1672; 6.568649°10′02″N 6°34′07″E / 49.1672°N 6.5686°E / 49.1672; 6.5686\nBisten-en-Lorraine, Coume, Denting, Momerstroff, Narbéfontaine eta Obervisse\n137 (%52.5) 120 (%46)\nNiedervisse Frantziako udalerri bat da, Mosela departamenduan dagoena, Ekialde Handia eskualdean. 2013an 226 biztanle zituen.\n2007an Niedervisse udalerrian erroldatutako biztanleak 226 ziren. Familiak 83 ziren, horien artean 13 pertsona bakarrekoak ziren (4 bakarrik bizi ziren gizonak eta 9 bakarrik bizi ziren emakumeak), 22 seme-alabarik gabeko familiak ziren, 35 seme-alabak dituzten bikoteak ziren eta 13 seme-alabak dituzten guraso-bakarreko familiak ziren.\n2007an 88 etxebizitza zeuden, 82 familiaren etxebizitza nagusia ziren eta 6 hutsik zeuden. 83 etxeak ziren eta 4 apartamentuak ziren. 82 etxebizitza nagusietatik 70 bere jabearen bizilekua ziren, 9 alokairuan okupaturik zeuden eta 3 doan lagata zeuden; 1ek bi gela zituen, 3 etxek hiru zituzten, 19 etxek lau zituzten eta 58 etxek bost zituzten. 66 etxek euren parking plaza propioa zuten azpian. 27 etxetan ibilgailu bat zegoen eta 42 etxetan bat baino gehiago zituzten.\nNiedervisse udalerriko biztanleria-piramidea 2009an .\n2007an lan egiteko adina zuten pertsonak 153 ziren, horien artean 114 aktiboak ziren eta 39 inaktiboak ziren. 114 pertsona aktiboetatik 101 lanean zeuden (57 gizon eta 44 emakume) eta 12 langabezian zeuden (8 gizon eta 4 emakume). 39 pertsona inaktiboetatik 9 erretiraturik zeuden, 13 ikasten zeuden eta 17 "bestelako inaktibo" gisa sailkaturik zeuden.\n2009an Niedervisse udalerrian 89 unitate fiskal zeuden, 240 pertsonek osaturik. Pertsona bakoitzeko diru-sarrera fiskalaren mediana urteko 18.608 euro zen.\n2000. urtean Niedervisse udalerrian 10 nekazaritza-ustiategi zeuden, 511 hektarea erabiltzen.\nBNF: 152660106 (data)


Granja San Francisco | Adam Foods España\nErlezaintzaren eta erleen maitaleak\nSan Francisco baserrian 80 urte baino gehiago daramatzagu kalitate handiko eztia egiten; eztia biltzen dugu gure Espainiako erlezainen bidez, argizaria eta zikintasuna kentzen dizkiogu eta ontzitan sartzen dugu; beti bermatzen dugu kalitate onena.\nGure harrotasun handiena Repoblación proiektua da, zeinaren bidez konpromisoa hartu dugun erleak eta landarean zaintzeko eta inguru eta paraje naturalen funtzionamendu egokiari eusteko. Horretarako, gure polen-alea jartzen dugu, mundua toki hobeagoa bihurtzeko.\nSan Francisco baserrian modu naturalean elikatutako mundu batekin amesten dugu: horretarako, guztia eztiarekin soilik eztitzen dugu, produktu-sorta zabala eskainiz eta gure eztiaren % 100eko kalitatea bermatuz.\nManuel López, Albert Tort, Rafael Pérez, José Maria Herrero, José Ramón Pérez eta Elias Moreno erlezainekin egiten dugu lan besteak beste, ezti onenak eskaintzeko Kantauri itsasoko ertzetik Sierra Morena mendikatera arte.\nGure konpromisoa - Paca Garantiza\nSan Francisco baserrian jardunbide egokiak bermatzen ditugu, eta harro eskain dezakegu eztirik onena, gardentasun bermatuarekin.\nGure harrotasun handiena erle eta landareak birpopulatzen laguntzea da; horretarako, etxe-erlauntzak jarri ditugu Espainia osoko parke naturaletan, eta horietan eztia soilik erleentzako da.\nSan Francisco baserriko produktuak\nLore-ezti bikaina guztia eztiarekin eztitzeko.\nLore bakarreko eztiak, % 100 Espainiako erlategietan bilduta.\nEzti bereziak une desberdinetan gozatzeko, baita etxeko txikienentzat ere.\nErlategi ekologikotako eztiak, % 100 espainiarrak eta autore-jatorrikoak”.


Arratia: Guztiok basamortura eraginak Empujados al desierto: Jose Antonio Pagola\nBasamortuan, «Satanasen tentazioa jasan du» Jesusek. Ez da adierazi zein izan den tentazioaren edukia.\nBakarrik, «Satanasengandik» datorrela, Jainkoaren asmoa deseginez gizakiaren hondamena nahi duen Arerioagandik. Jadanik ez da agertuko gehiago Markosen ebanjelio guztian. Halere, bere egitekotik desbideratu nahi duten guztiengan ikusi du Jesusek tentatzaile hori, baita Pedrogan ere.\n1 Cuaresma - B


Egilea: Autoras de los textos: Ainara Flores Compains y Miren Askasibar Bereziartua Autora de las fotografías: Ainara Flores Compains, salvo donde se indique lo contrario\nEditorea: Asociación de Desarrollo Rural Enkarterrialde\nZenbaki normalizatua: Depósito legal- Lege Gordailua: SS-1335-2013\nAnexo a la presentación sobre los paisajes de la vía verde montes de hierro - burdinmendi.\nDokumentu hau, Burdinmendi-Montes de Hierro Bide Berdearen paisaien ikus-entzunezko aurkezpenaren lagungarri dena, Euskal Herriko bederatzi Landa Garapen Elkartek (LGE) eta hauen artean ENKARTERRIALDEk, sustaturiko “Landa-Paisaia Atlantikoen balioa agerian jartzeko jarduerak” proiektuaren baitan garatu da. Proiektua 2011 eta 2013 bitarte garatu da eta PAISAIAren aholkularitza teknikoa izan du.\nEnkarterrietan, eskualdeko landa-paisaia atlantikoak zeharkatzen dituen Burdinmendi-Montes de Hierro Bide Berdearen balioa agerian jartzeko materialak garatu dira, hauen artean 4 dibulgazio liburuxka, ikus-entzunezko aurkezpen bat eta honen inguruko azalpen dokumentu hau sortu dira. Material guztiak ENKARTERRIALDE eta PAISAIA Web orrietan eskuragarri daude gazteleraz eta euskaraz.\nDokumentu honetan, Burdinmendi-Montes de Hierro paisaien ikus-entzunezko aurkezpena burutzeko informazio osagarria biltzen da. Dokumentua diapositiba bakoitzak duen informazioan oinarrituz antolatu da. Modu honetan, eskaini nahi den informazioa aukeratu ahal izango da, hots, informazio guztia edo bisitatuko den ibilbidearen tartearena soilik.\nDeskargatu artxiboa (4.493,43 KB)


Irekia Eusko Jaurlaritza - Gobierno Vasco :: Herrizaingo Sailak alerta laranja ezarri du asteazkenerako euria dela eta\nHerrizaingo Sailak alerta laranja ezarri du…\nMeteorologiako Euskal Zerbitzuak, Euskalmetek, euria dela eta arrisku-maila horia ezarri du biharko (ekainak 15), 60l/m² inguru jasotzea espero baita 24 ordutan kantauri isurialdeko zenbait puntuan. Zaparrada txikiak eta ertainak botako ditu eta trumoi-ekaitzak izango dira, batez ere kantauri isurialdean. Zaparrada handiak botatzeko eta txingorra egiteko arriskua ere iragarri dute.\nAsteazkenari begira, alerta maila laranjara igoko da 24 ordutan 80l/m² gora jasotzea espero baita. Zaparradak indartsuak izan daitezke eta egunean zehar etengabe egin dezake euria eta ekaitz zakarrak izateko arriskua ere aurrikusita dago. Arabako Lautadan eta Arabar Errioxan alerta horia izango da bertan 24 ordutan 60l/m² jasotzea espero baita. Hemen ere, zaparradak etengabeak izango dira eta ekaitz arriskua ere egongo da.\nHainbat faktorek eragin dute euri jasak (etengabeak edo indartsuak) protagonista izango dituen muturreko eguraldi hau. Alde batetik, haize hotza dakarren aire-masa bat guregana iritsi da eta horrek ezegonkortasuna eragingo du. Bestalde, Mediterraneoan kokatu den depresio batek hezetasuna ekarriko du asteazkenerako. Azkenik, itsasotik etorriko zaigun ipar haizeak ere hezetasuna ekarriko digu.\nHerrizaingo Sailak SOS-Deiak 112ren bitartez aipatutako alerta egoeraren berri eman die dagoeneko EAEko larrialdi zerbitzuei, Udalei eta zerbitzu publikoa eskaintzen duten enpresei beharrezko babes neurriak har ditzaten.\nEuri zaparrada indartsuen aurrean errepidean jarraitu beharreko gomendioak\n- Errepidean ikuspena nabarmen gutxitzen da. Argi laburrak edota, beharrezkoa bada, lainotako argiak erabili.\n- Abiadura gutxitu eta saiatu gogor ez galgatzen.\n- Aurreko ibilgailuarekiko segurtasun-distantzia nabarmen handitu.\n- Ur-putzu bat igaro behar izan ez gero, abiadura moteldu. Segidan, balaztak ondo dabiltzan egiaztatu.\nInformazio gehiago edo bestelako iradokizun batzuk www.euskadi.net/112 eta www.euskalmet.net helbideetan daude eskuragarri.\nLarrialdi baten aurrean, deitu 112 telefonora


Langabeziak pitin bat behera egin du urteko lehen hilabetean, bereziki, 25 urtetik gorako emakumeen taldean egin du behera langabeziak Oñatin. — Oñatiko udala\nLangabeziak pitin bat behera egin du urteko lehen hilabetean, bereziki, 25 urtetik gorako emakumeen taldean egin du behera langabeziak Oñatin.\nUrtarrila amaieran 455 oñatiarren eskaerak jaso zituzten Lanbideko bulegoetan, hau da, abendu amaieran baino 5 gutxiago. Eta titularrean esan bezala, langabeziaren beherakada bereziki, 25 urtetik gorako emakumezkoen artean eman zen, adin tarte horretan 18 langabetu gutxiago kontabilizatu baitira azken hilabetean. Horrek noski adierazten du herriko gizonezkoen artean langabeziak gora egin duela.\nAipagarria da urtarrilean normalean langabeziak gora egin ohi duela gurean, Gabonetako kanpaina eta aldikako lan kontratuak amaituta lanik gabe geratu diren lagunek Lanbideko bulegoetara jotzen baitute. Baina 2015ean behintzat ez da hala gertatu Oñatin eta langabetuen kopuruak, pitin bat baina behera egin du. Orokorrean, hori bai, Hego Euskal Herrian langabezia igo egin da urtarrilean.\nEskuratu berri ditugun langabezia datuak bereziki esanguratsuak dira orain urtebete jaso genituenekin alderatzen baditugu. 2014an zehar sarritan aipatu genuen, urtebete lehenagoko datuak hobetzen zirela eta urtarrilean ere aldea nabaria da, orain urtebete baino 30 langabetu gutxiago baitaude Lanbiden izena emanda. Horrek urteko langabezia tasa, 60 ehunenekotan jaisten duelarik. Une honetan, langabezia tasa Oñatin, %8.67 da.\nIazko urtarrileko datuekin alderatuta gainera esan genezake, azken urtebetean gizonezkoen langabeziak egin duela behera, 2014an baino 26 gizon gutxiago agertzen baitira Oñatiko langabetuen artean.\nAzken hilabeteko datuak dira horiek. Tentuz hartu behar diren datuak ez ohikoak izan direlako eta urteetako eta inguruko joera nagusia apurtzen dutelako.


Genero ikuspegidun gizarte eraldaketarako hezkuntza proiektuak finantzatzeko eskaera Epeak Itxita 20 egun baliodun, deialdi hau ALHAOn argitaratu eta hurrengo egunetik aurrera. Aurkeztu beharreko agiriak 1. Eskabideekin batera, agiri hauek aurkeztu beharko dira: a) Erakundeak egoitza Araban edo...\nIrabazteko xederik gabeko elkarte eta erakundeei, garapen bidean dauden herrialdeetan lankidetzako urteko ekintza puntualak finantzatzeko xedez,...\nIrabazteko xederik gabeko elkarte eta erakundeei, garapen bidean dauden herrialdeetan lankidetzako urteko ekintza puntualak finantzatzeko xedez, dirulaguntzak lehiaketa bidez emateko 2022ko deialdia Artikulu honen xedea da ezartzea garapen bidean dauden herrialdeetan burutu beharreko garapenerako...\nGarapenerako lankidetzako urteko proiektu puntuala finantzatzeko eskaera, garapen bidean dauden herrialdeetan\nGarapenerako lankidetzako urteko proiektu puntuala finantzatzeko eskaera, garapen bidean dauden herrialdeetan Epeak Itxita Aurkeztu beharreko agiriak 1. Eskabidea ondoren adierazten diren agiriekin batera baino ez da aurkeztuko. Beste agiririk behar izanez gero, Berdintasunaren eta Giza...\nGizarte eraldaketarako hezkuntzako proiektuetarako dirulaguntza deialdia. Deialdi hori irabazteko xederik gabeko elkarte eta erakundeentzako da eta...\nGizarte eraldaketarako hezkuntzako proiektuetarako dirulaguntza deialdia. Deialdi hori irabazteko xederik gabeko elkarte eta erakundeentzako da eta dirulaguntza nori eman lehiaketa bidez ebatziko da. 2022ko ekitaldia Deialdiaren xedea da dirulaguntzak ematea, norgehiagoka bidez; izan ere,...\nEmakumeen eta gizonen berdintasuna lortzeko programak eta/edo jarduerak garatzeko dirulagutzaren eskaera\nEmakumeen eta gizonen berdintasuna lortzeko programak eta/edo jarduerak garatzeko dirulagutzaren eskaera Epeak Itxita 20 egun baliodunekoa izango da, deialdi hau ALHAOn argitaratu eta hurrengo egunetik aurrera. Aurkeztu beharreko agiriak Eskabideekin batera, agiri hauek aurkeztu beharko dira: a)...\nArabako koadrilek eta udalek eta Trebiñuko Enklabeak sustatutako emakumeen eta gizonen berdintasuna lortzeko programak eta/edo jarduerak garatzeko...\nArabako koadrilek eta udalek eta Trebiñuko Enklabeak sustatutako emakumeen eta gizonen berdintasuna lortzeko programak eta/edo jarduerak garatzeko dirulagutzen deialdia. 2022ko ekitaldia Deialdiaren xedea da dirulaguntzak ematea, norgehiagoka araubidean, udaletan eta kuadrillan emakumeen eta...\nGenero ikuspegidun sentsibilizazioa eta kultura arteko bizikidetza sustatzera bideratutako programak edo jarduerak finantzatzeko eskaera\nGenero ikuspegidun sentsibilizazioa eta kultura arteko bizikidetza sustatzera bideratutako programak edo jarduerak finantzatzeko eskaera Epeak Itxita 20 egun baliodunekoa izango da, deialdi hau ALHAOn argitaratu eta hurrengo egunetik aurrera. Aurkeztu beharreko agiriak 1. Eskabideekin batera,...\nElkarteei eta irabazteko xederik gabeko erakundeei zuzendutako deialdi publikoa, sentsibilizazioa eta kultura arteko bizikidetza sustatzera...\nElkarteei eta irabazteko xederik gabeko erakundeei zuzendutako deialdi publikoa, sentsibilizazioa eta kultura arteko bizikidetza sustatzera bideratutako programak edo jarduerak gara ditzaten. 2022ko ekitaldia Deialdiaren xedea da dirulaguntzak ematea, norgehiagoka araubidean. Dirulaguntza horien...\nDiru-laguntzaren justifikazioa - Aisialdiko gazteentzako urteko jarduera-programak. Deialdia 2022\nDiru-laguntzaren justifikazioa - Aisialdiko gazteentzako urteko jarduera-programak. Deialdia 2022 Izapidetu Epeak Irekita 2022/07/01 - 2022/10/08 2022ko uztailaren 1etik urriaren 8ra Aurkeztu beharreko agiriak Proiektuaren Txostena Izapide elektronikoa Aurrez aurreko izapidea Zer behar dut?...\nUr baliabideak kudeatzeko laguntzak Epeak Itxita Izapide elektronikoa Aurrez aurreko izapidea Zer behar dut? Ezin da egin izapidetza elektronikoa Ureztaketetarako laguntza eskatzea 1. AFAren Erregistro Orokorra eta erregistro osagarriak. 2. Eskualdeko Nekazaritza Bulegoetan: Astelehenetik...\nLanda bideetan obrak egiteko baimena eskatzea\nLanda bideetan obrak egiteko baimena eskatzea Epeak Irekita Aurkeztu beharreko agiriak Baimen eskaera, behar bezala beteta, Nekazaritza Garapenerako Zerbitzuak ematen duten ereduan. NANaren fotokopia, baldin eta eskatzaileari ez bazaio sekula alta eman Arabako Foru Aldundiko kontabilitate...\nGazteei aisialdirako zuzendutako urteko jarduera programen\nGazteei aisialdirako zuzendutako urteko jarduera programen Deialdiaren xedea hau da: dirulaguntzak ematea gauzatzen laguntzeko gazte edo astialdi elkarte edo erakundeek sustaturik 2021/2022 ikasturtean zehar era jarraituan egingo diren astialdiko jarduera mutiko-neskato eta gazteentzakoak....\nJasangarritasun energetikoko ekintzak sustatzeko dirulaguntza Dirulaguntza hauen helburuak honako hauek dira: instalazioen, eraikinen eta hornikuntza publikoen kudeaketa energetikoaren sustapena, energia berriztagarrien iturrien (eguzki-energia termikoa, eguzki-energia fotovoltaikoa, minieolikoa,...\nEhiza-istripua Izapidetu Epeak Irekita Aurkeztu beharreko agiriak Istripuaren POLIZIA-ATESTATUA Informazio gehiago Aseguru etxearentzat bakarrik Izapide elektronikoa Aurrez aurreko izapidea Zer behar dut? Ziurtagiri digitala (FNMT, eDNI, Izenpe,…) Egoitza elektronikoaren bidez baino ez da egiten....\nBasogintzako dirulaguntzen eskaera\nBasogintzako dirulaguntzen eskaera Epeak Itxita 2022ko martxoaren 4ra arte. Aurkeztu beharreko agiriak M 4.3. Basogintza sektorea garatzeko, modernizatzeko edo egokitzeko azpiegituretako inbertsioak M 8.1. Basotzea eta baso azalerak sortzea M 8.3. Basoetan suteek, hondamendi naturalek eta...\nArabako Garraioaren Arbitraje Batzordeak emandako arbitraje laudoan akatsak zuzentzeko edo laudoa argitu, zuzendu edo osatzeko eskabidea\nArabako Garraioaren Arbitraje Batzordeak emandako arbitraje laudoan akatsak zuzentzeko edo laudoa argitu, zuzendu edo osatzeko eskabidea Epeak Irekita Laudoari buruzko jakinarazpena jaso eta hurrengo 10 egunetan aurkeztu behar da eskaera. Arbitraje Batzordeak ebazpena eman behar du: 10 eguneko...\nSalgaiak gordetzeko edo besterentzeko eskabidea\nSalgaiak gordetzeko edo besterentzeko eskabidea Epeak Irekita Aurkeztu beharreko agiriak Arbitraje Batzordean salgaien gordailua eratzeko eskabide orria, honako hauek jasotzen dituena: Eskatzailearen izena edo sozietate izena, helbidea eta NAN edo IFZ zenbakia. Hartzailearen datuak. Karga...\nArabako Garraioaren Arbitraje Batzordeak emandako arbitraje laudoan akatsak zuzentzeko edo laudoa argitu, zuzendu edo osatzeko eskabidea Epeak Irekita Aurkeztu beharreko agiriak Eskabide orria, dagokion laudoaren izena aipatuta eta horren agiria eskatzen dela adierazita. Erreklamaziogilearen...\nArabako Garraioaren Arbitraje Batzordearen arbitrajea eskatzeko bidea\nArabako Garraioaren Arbitraje Batzordearen arbitrajea eskatzeko bidea Izapidetu Epeak Irekita Erreklamazioa aurkezteko epeak desberdinak izaten dira, gaiaren arabera. Epaitegietarako jotzeko ezarrita dagoen epe berean preskribatzen dute. Oro har, egitateak preskribatzen du urtebetean, salgaien...\nEtorkizun oparoko kirolariak izendatzeko deialdia eskatzea\nEtorkizun oparoko kirolariak izendatzeko deialdia eskatzea Epeak Itxita 2022ko urtarrilaren 13tik 26ra Aurkeztu beharreko agiriak Eskaera inprimakia (Ez da beharrezkoa tramitazio elektronikoan). Kirol federazioaren ziurtagiria. Informazio gehiago Kirol zerbitzua Probintzia plaza, 5-3 01001...\n361 - 380 erakusten 1,215 emaitzetatik.


Umorearen joko arauak\nUmorea bizitzari eusteko tresna bat da.\nAmaia Agirre, 2017\nUmorea eraldaketa politikorako lanabesa da.\nBeatriz Egizabal, 2017\nUmorea definitzea ez da, inondik inora, langintza erraza. Izan ere, urriki ikertu izan den fenomenoa da eta ikertu izan denetan ere haren inguruan egindako irakurketak orotarikoak eta elkarrekiko oso desberdinak dira. Uxoa Anduaga soziologoaren arabera, “umorea baztertua izan bada, ikergai ‘umoretsu(egi)a’ izateagatik garrantzia gutxikotzat jo delako izan da” (2016: 132).\nNolanahi ere, XX. mendearen hondarretan sendotutako feminismoen eta garaiko hainbat mugimendu eta aldarrikapen soziopolitikoren sorrera medio, interakzio sozialaren, emozioen edota bizitza pribatua bezalako errealitateen inguruko ikerketak zabalduz joan ziren gizarte zientziei loturiko diziplinetan eta honek ahalbidetu zuen ordura arte garrantzirik aitortu ez zitzaien zenbait fenomeno, umorea haien artean, ikerketarako esparru gisa hautematen hastea.\nUmorearen inguruko irakurketa aniztasunaz jabetuta, umorearen definizio malgu eta zabal batetik abiatzea hobesten du Anduagak. Bere aburuz, “inguru sozialaren ezaugarriekiko sentikorra izanik, umorea azalduko duten definizioek nahitaez hartu beharko lukete kontuan haren aldagarritasuna” (2016: 152).\nHortaz, ikergaiaren izaeran oinarrituta, umorea prozesu bezala ulertzeko proposamena luzatzen du ikerlariak. Izan ere, umoreari bi bereizgarri nagusi esleitu dakizkioke, praktika sozial gisa ulertua den heinean. Alde batetik, umorea errealitate sozialari atxikitako fenomenoa denez, aldakorra da testuinguruaren baldintza eta ezaugarrien arabera; inguru sozialak eragina du umorean, baina berdin gertatzen da alde erantzira ere: umorea errealitate sozialaren parte den heinean, gauzatu ahala errealitate hori (ber)eraiki edo osatzeko gaitasuna du. Azkenik, umorea praktika ere badela kontuan izan behar da eta, ondorioz, gerta dadin, umorea gauzatzea beharrezkoa dela, subjektuen arteko interakzioaren ondorioa baita.\nErrealitate bakarra izanik ere, prozesu den neurrian, askotariko izaerak, adierazpideak edota funtzioak izan ditzake umoreak eta, beraz, “‘umoreaz’ baino ‘umoreez’ hitz egiteko aukera sortzen da” (Anduaga, 2016: 154). Elkarren artean desberdinak dira, esaterako, telebistako umore saioak edota jendaurreko bakarrizketa inprobisatuak. Espazio, denbora, agente, funtzio, ondorio edota formatu desberdinak dauzkate, eta horrek elkarren artean diferenteak diren umore eredu bilakatzen ditu.\nAnduagak, gainera, mediazio prozesu gisa aurkezten du umorea. Soziologoaren hitzetan, mediazioa “botere posizioetatik gizarte osora zabaltzen den errealitate konkretu baten eraketa homogeneo eta aldibereko bat sortzeko modua litzateke, eta ondorioz, baita errealitate sozial hegemonikoaren ezarpena bideratzekoa ere” (2016: 160). Hala, mediazioa ez da esparru bezala ulertzen, ezpada aldatzen doan eta hainbat agentez eta askotariko interakzioez elikatzen den fenomeno malgu gisa. Mediazioak errealitate sozialaren (ber)irakurketa eta (bir)sortze iraunkorra ahalbidetzen du eta negoziaketa horretan eragin zuzena dute agente desberdinen arteko botere-harremanek. Eragin horiek tarteko, mediazioa interakzio sinbolikoaren bidezko errealitate sozialaren (bir)produkziorako abagunea eskaintzen duen prozesutzat ulertzea proposatzen da; bai eta ezaugarri horiei erantzunez, umore prozesuek euskal nazioaren eraketarako mediazio bezala funtzionatzen dutela ere.\nLiburu honen helburuetako bat bada umore prozesuek, euskal nazioaren eraketan ez ezik, genero-sistemak egituratutako errealitate sozialaren eraketan ere mediazio funtzioa betetzen dutela ikusaraztea. Mediazioak eta umore prozesuek performatzeko gaitasuna konpartitzen dute, harreman komunikatiboetan informazioa transmititzeaz gain, errealitate soziala (bir)produzitzeko gaitasuna ere badutelako. Fenomeno diskurtsibo moduan funtzionatzen duten heinean, aipatu eta ukitzen dituzten errealitate horietan (eta sinergikoki beste batzuetan ere bai) eragina izateko gaitasun politikoa dute.\nUMOREA, KONTU SERIO HORI\nGaur egun garrantzia zerk daukan neurtzeko arma handi eta garrantzitsua da umorea.\nAlaia Martin, 2017\nUxue Alberdi bertsolari eta idazleak “kontu serio” gisa izendatu zuen umorea 2010ean eta, gizartean bestelako usteak nagusi izan arren, ez dira gutxi berarekin bat egin eta umorearen garrantzia azpimarratzen duten autoreak. Barbara Diazen (Nueve, 2018) arabera, esaterako, ez genuke inola ere jokatu behar gure umoreak gizartean nagusi den giroa islatuko ez balu bezala, ezta grazia egiten digunak gure ideiak eta pentsatzeko modua adieraziko ez balitu bezala ere.\nAnduagaren ustez, arreta handiagoa jarri beharko genioke hizpide dugun umoreari. Ikerlariaren hitzetan, umoreak, gaur egun bizitzen ari garena agertzeaz gain, aurreikuspenak egiteko moduko aztarnak ere ematen ditu; “autore batek esaten zuen umorea badela termometro baina baita termostato ere; zer dagoen erakusten du eta, horrez gain, dagoen hori aldatzeko gaitasuna ere badauka” (Anduaga, 2015).\nAurrekoen bidetik dihardu Francisco Jose Cortesek (2014) ere. Bere aburuz, akats handia da umorea beti transzendentzia handiegirik gabeko denborapasa bezala katalogatzea. Kontrara, umorea beti izan da eta gaur egun ere bada helburu sozialak dituen artefaktu estetiko bat, hitz jokoen azpian kamuflatutako mezu serioen bidez entzulearen arreta bereganatzea helburu duena.\nGurean, Virginia Imaz pailazoa da, ezbairik gabe, esku artean dugun gaia lantzeko erreferente nagusienetakoa. Bere hitzetan, sistema oso azkarra izan da umorea haurren kontutzat sailkatuz, baina umorea gizarte kritikak duen elementurik baliotsuenetakoa da (Argia, 2005-01-30).\nBestalde, Magdalena Romerak (2014) dioen moduan, umorea testuinguruko elementuei hertsiki lotuta dago. Egoerazko faktoreek, hizlarien arteko harremanak, beraien ezaugarriek, adinak, estatusak... eragin zuzena dute, eta genero-sistemak gainerako guztiak gurutzatzen ditu, zeharkako aldagaia da. Agustin Arrieta filosofo eta irakaslearentzat, umoreaz ari garelarik ezinbestekoa bilakatzen da testuinguruaren azterketa. Bere aburuz, “testuingurugabetzea da umorearekin egin daitekeen akatsik larriena” eta akats horrekin lotzen du egun sare sozialekin gertatzen dena; “txiste bat egin dezakezu baina ezin duzu testuingurua ondo finkatu” (Argia, 2020-06-21).\nImazek (2005) ere umorea erreferentziala dela azpimarratzen du eta, haren iritziz, barre eginarazten diguna erreferenteen distortsioa, anplifikazioa edo exajerazioa izan ohi da. Idoia Torregarairen hitzetan, erreferentzialtasuna umorerako funtsezko elementua delako suertatzen dira hain lagungarri topikoak eta estereotipoak, beharrezko kode konpartituak eraikitzeko orduan. Gainera, erreferentea zenbat eta gertuagokoa izan, are eta grazia handiagoa eragin ohi digu. Horrela, adibidez, kultura bakoitzak erreferente propioak ditu eta kultura bakoitzaren barneko talde bakoitzak bereak. Varelak ere, umorea egiteko, ezinbestekotzat du taldekoen edo parekoen artean egotea:\nZu jaio aurretiko pelikula bati buruzko txistea egingo banu, zuk ez zenidake ezer ulertuko. [...] Virginia Imazek behin esan zuen emakumeak trabesti kulturalak garela, guk eta geuretzat eginak ez diren produktu kulturalak kontsumitzera ohitu garelako. Horregatik egin ohi dugu barre gizonek gizonentzat egindako txisteekin. Gizonek ez dakite hori egiten, ezinezkoa zaie emakumeen umorearen parte sentitzea. Andreen txisteek ez diete graziarik egiten eta, edo erasotuak sentitzen dira, edo ez dute ezer ulertzen. Eta haiek jendartearen erdia soilik dira, ezta? Beraz, gure txisteak ere badira umore unibertsal, ez dira neskon txisteak, txisteak dira. (Labaka, 2017)\nMundu erreferentzial desberdinak izateak lotura handia dauka emakumeoi egotzi izan zaigun balizko umore faltarekin. Sozialki barre egiten ikasi dugu; graziarik egiten ez zigutenean ere, urrutiko erreferenteei automatikoki barre egiten. Aurrerago sakonduko dugun moduan, historikoki emakumeekin lotutako arloak eremu pribatura zokoratuak eta baliogabetuak izateak zaildu egin du emakumeok guri buruzko umorea egitea, hasteko eta behin, gure erreferenteak ez ditugulako baliotsutzat jo izan. Eta, Imazen (2015) hitzetan, zerbait desdramatizatzeko, zerbaiti garrantzia kentzeko, beharrezkoa da aurrez garrantzi hori aitortua izatea. Sakratua dena baino ezin da fribolizatu.\nUmoreak balio dezake hegemonia bat, norma bat, kanon bat, hankaz gora jartzeko, baina, era berean, balio dezake hegemonia, norma edo kanon hori betikotzeko ere.\nNerea Ibarzabal, 2018\nAnduagaren (2016) lana oinarri hartuta, mintzagai dugun umoreari buruzko irakurketa historiko garrantzitsuenak nabarmentzeko ahalegina da ondorengoa. Ikerlariak zehaztu bezala, Sokratesek dagoeneko aditzera eman zuen komediak, atsegin edo ongizaterako praktika huts izatetik urrun, beti dakarrela berarekin “besteaz” burla egitea, eta beraz, gizakien arteko nagusitasuna erakusteko ekintza bat dela (Anduaga, 2016: 135). Platonek, aldiz, komedia hazka egitearekin alderatu zuen, biek ala biek gozamena sortzen badute ere jatorrian ezinegon bat dutela agerian utziz (Platon, 2010 in Anduaga, 2016). Filosofo klasikoen ildoari jarraituz, barrea eta umorea besteekiko sentitzen den nagusitasunak sortutako gozamena direla defendatu zuten beste zenbait autorek, eta ondorioz, subjektuen arteko botere-harremanak agerian jarri eta elikatzeko balio dezaketela. Bestela esanda, gizarteko beste subjektuekiko nagusitasuna erakutsi eta eskuratzeko gaitasuna egotzi zioten umoreari.\nAskotarikoa eta konplexua izan da umorea ulertzeko modua. Umorea gertaera sozial gisa uler daiteke, gizartea zuzentzeko praktika gisa. Ikuspuntu psikologiko batetik, umoreak inhibitutako bulkaden gozamena sentitzea ahalbidetzen duela proposatu izan da eta, hortaz, askapen pertsonalerako bitarteko gisa ulertu izan da, mugak, tabuak eta zentsura soziala gainditzeko bitarteko bezala. Soziologoek, berriz, umorearen unibertsaltasun nahiz partikulartasunean ipini dute arreta, umorearen barne egituran eta duen eragin sozialean, eta, beraz, kategoria atenporal eta unibertsal gisa ulertzetik urruti, umorea denbora-espazioaren arabera mugatuta dagoen errealitate gisa hautematea proposatu izan dute. Tartean, umore senaren ezaugarriak taldetasun baten oinarrizko ikuspegiaren erakusle direlako, besteak beste, talde batek “normaltzat” eta “desbideratutzat” zer ikusten duen erakutsi dezaketelakoan. Hain zuzen ere, umorea askotan erabiltzen baita arbuiatu, aldarazi edota desagerrarazi nahi den errealitate (agente, praktika...) horren aurka, eta, aldiz, babestuta uzten da desiragarria, “normala” edo aldatu nahi ez dena.\nBeste ikerlari batzuek, ordea, umorea besteen inguruan baino norbere burua umoregaitzat hartuta egiten den praktikatzat daukate, fenomeno honek taldea garatzeko, hobetzeko eta indartzeko ariketa gisa funtzionatzen duela argudiatuz. Donna Goldsteinen lana (2003 in Anduaga, 2016) aipa daiteke honen erakusgarritzat. Autoreak Brasilgo auzo txiroetako emakumeen umorea aztertzeko egindako etnografian haien egoera prekario eta menderakuntzakoaz barre egiten dutela erakusten du eta horrek emakumeen artean kontzientzia politiko bat partekatzen eta indartzen laguntzen duela.\nUmorearen egiturari dagokionez, zenbait autorek diote umorea suerta dadin oinarrizko bi fase daudela, gorago aipatu dugun umorearen erreferentzialtasunarekin lotuta daudenak. Batetik, hartzailearentzat ulergarria den errealitate bat erabili behar du umoreak eta horretarako emaile eta hartzailearen mundu ikuskerek edo kulturek gutxieneko antzekotasunak eduki behar dituzte. Deskribatzen den errealitatea hartzailearentzat ezezaguna bada, ezinezkoa izango baita umorea sortzea. Baina, honekin batera, umoreak beharrezkoa du argitara ekarri den egoera hori bere testuingurutik ateraraztea, hau da, deslotu edo haustea. Anduagaren arabera, “ohikotasuna ‘desorekatzeak’ egunerokoan arruntak diren logikak, ulerkerak eta komunikatzeko manerak auzitan jartzea dakar” (2016: 142). Ildo honi jarraituz, umoreak errealitatearen planteamendu dikotomikoetatik aldendu eta ikusmolde anitzak posible egiten dituen ulerkera bat ahalbidetuko luke.\nEra berean, azpimarragarria da umorea soziologiatik aztertzen dabiltzan egileek errealitate sozialean eragiteko gaitasuna aitortzen diotela (2016: 143). Besteak beste, praktika sozial izate hutsak, berarekin dakarrelako errealitate sozialaren parte izatea eta, gehiago edo gutxiago, errealitate horretan eragina izatea. Hala ere, desadostasun handia erakusten dute eragin hori nolakoa den zehazterako garaian. Zenbaitzuek umoreak indarrean dagoen gizarte ordena mantentzeko duen gaitasunari egiten diote azpimarra. Gizarte industrializatuetan egindako ikerketek, esaterako, arrazoi ematen diete hauei, umoreak gatazkatsuak diren egoeren inguruko txantxen bidez horiek neutralizatzeko gaitasuna duela jartzen baitute agerian. Antzeko bidetik baina era muturrekoagoan, umorea kontrol sozialerako tresnatzat dute beste batzuek eta aurretik aipatutako ikuspegiari helduz, umorea “zuzentzaile sozialtzat” hartzen dute, umorea gainerakoengan lotsatzeko modukotzat jotzen dena seinalatzeko eta arau sozialak onartzeko eta mantentzeko baliabidetzat ulertuz.\nRose Coserren lana (1959 in Anduaga, 2016) bitxia bezain interesgarria suertatu daiteke. Ikerlariak ospitale bateko lan-bileretako umore erabilerak aztertu zituen, txisteen kopurua eta noranzkoa lanpostu maila desberdinek (medikuak, egoiliarrak eta erizainak) duten hierarkia sozialarekin alderatuz. Beraien posizioa besteen aurrean defendatzeko haiek baino “maila baxuagoko” langile taldeen inguruko txantxak egiten zituztela ikusi zuen autoreak eta umoreak talde sozialen arteko higiezintasuna bultzatzen duela argudiatu zuen. Are gehiago, autorearen arabera, umoreak posizio sozialen mugiezintasuna indartzen badu, posizio bakoitzaren baitan kideen arteko kohesio soziala indartzen duelako da. Hain zuzen ere, beste zenbait autorek azken ideia horri heltzen diote, umorearen funtzio nagusia harreman sozialak sortzea edota estutzea dela adieraziz. Hauen arabera, talde kultura jakin bat sortu eta definitzeko baliagarria da umorea, “besteen” (taldekide ez direnen) inguruan konspiratuz sendotzen baita “gutarron” konplizitatea, murrizten elkarrekiko distantzia soziala eta indartzen identitate komuna.\nHainbat autorek azpimarratzen dute umorearen jarrera bikoitz hori: kohesio soziala sortzeko eta indartzeko balio duela, batetik; eta mailaketa sozialak bistaratzeko eta elkarrengandik bereizita mantentzeko gaitasuna ere baduela, bestetik. Alabaina, beste autore batzuek, umoreak haustura eta subertsioa dakartzala defendatzen dute. Judith Butlerrek (2001, 2010 in Anduaga, 2016), adibidez, umoreak errealitate soziala desnaturalizatzeko balio duela esaten du, eta gauzak “bestela” izan daitezkeela erakusteko gaitasuna egozten dio, dagoen ordena soziala mantenarazi ordez (orain arteko autoreek aditzera eman duten moduan) hura iraultzeko balio duela aldarrikatuz; umoreak tesi-antitesi logika dikotomikotik urrunduz errealitatearen balizko aukera hipotetiko berriak proposatzeko aukera ematen duelakoan baitago.\nButlerren ikuspegiarekin bat egiten dute umorea gatazka teorien ikuspegitik landu dutenek. Hauetako zenbaitek, adibidez, talde sozial jakin batek umorea erasorako edo defentsarako arma gisa nola balia dezakeen aztertzen dute. Beste zenbaitek, umoreak itutzat duen taldean eragina duela defendatzen dute, besteak beste, “ahularen” arma gisa funtziona dezakeela; zapaltzailearen aurka eraso egiteko, egoera zehatz bat salatzeko edota borroka espazio alternatibo gisa agertzeko aukera emanez. Badira, aitzitik, argudiatzen dutenak umorearen bidezko erresistentziak uneko lasaitasuna edo asetasuna eskaini arren, egoera gatazkatsuetan eraldaketa errealik ez duela sortzen eta askapen balbularen metaforari eutsiz, umoreak egiazki sistema bera egonkortzen laguntzen duela uste dute.\nAnduagaren iritziz, umorearen inguruko funtzio banakatu horri bira interesgarria eman zion Dawn Robinson eta Lynn Smith-Lovinen lanak (2011 in Anduaga, 2016). Izan ere, lau dira orotara autore hauek umoreari esleitzen dizkioten gaitasun sozialak: a) kohesio sortzailea izatea; b) tentsioak gainditzen laguntzea; c) hierarkia sortzaile nahiz mantentzailea izatea; edota d) esanahiak eraldatzeko gai izatea. Hala ere, ez dute aintzat hartzen umoreak aldi berean aurrez aipaturiko funtzio bat baino gehiago izan dezakeenik, ezta horiez gain bestelako funtzioak izan ditzakeenik seinalatzen ere (Anduaga, 2016: 147).\nPlazerari lotuta dagoenez, ez dugu hartaz hainbeste gogoetatzen, bizitzearekin aski zaigulako. Besteren umorearen objektu garenean pentsatzen dugu hartaz, azpiratzen gaituenean, sufritzen dugunean. Pairamenak eramaten gaitu agian gogoetara, zauriari azalpen bat bilatzen saiatzen gara, umoreari pisu bat emanez.\nUxue Alberdi, 2017\nBidaia historiko honen ostean, eta behin umorearen inguruko irakurketak askotarikoak direla baieztatuta, gutxieneko oinarri komunei buruz jardutea komeni da. Bide honetan, umorearen hiru ezaugarri partekatu hauek azaleratzen dira Anduagaren tesian; gozamena, haustura eta distantzia.\nGozamenari dagokionez, autore gehienek hartzen dute aintzat umorea plazerarekin, ongizatearekin, atseginarekin zein dibertsioarekin lotuta dagoela. Bigarrenik, haustura deitzen zaio umoreak errealitatearen ohiko interpretazioarekiko sortzen duen desdoiari, umoreak ohikotasuna kolpatu, irauli, birplanteatu edo, une batez bada ere, kolokan uzteko ariketa abiarazten baitu:\nUmorea, beraz, forman edo egituran unibertsala dela uler genezake (beti dakar haustura), testuinguru soziokulturalaren arabera aldatuko duelarik haren hausturen tasuna. (Anduaga, 2016: 150)\nHirugarrenik, distantzia deritzo umoreak berak darabilen egiturari, hots, zerbait esateko, azpimarratzeko, argitara ekartzeko edo, besterik gabe, aipatzeko jarduerari. Alegia, umoreak beti dio zerbait eta zerbait hori “nonbaitetik” esana da.\nAipatutako hiru ezaugarri partekatuak honela laburbiltzen ditu ikerlariak:\nUlertzen dugu, beraz, umoreak zerbaitekiko distantzia sorrarazten edo bultzatzen duela errealitateak aipatzen dituen momentutik, errealitate horrekiko haustura joko bat proposatuz gozamena sorrarazten duen praktika batean. (Anduaga, 2016: 150)\nUmorea, funtsean, komunikatzeko modu bat da eta zerrendatutako ezaugarri hauek eraginkortasun handiko diskurtso molde bilakatzen dute. Anduagak (2016: 47) zehaztu moduan, hasteko eta behin, bestelako genero diskurtsiboekin gertatzen ez den bezala, umoreak berezkoa duen bat-bateko algara sortzeko gaitasunak horrekiko jarrera kritiko bat garatzeko aukera gutxi uzten duelako. Irriaren katarsian murgildurik, zaila izan ohi da askotan umorez igortzen den mezua momentuan bertan auzitara eramatea eta, horren ordez, umorez jaulkitzen den edukiaz erabat jabetu gabe, hori onartu eta barneratzen amaitzen da gehienetan. Hala, sortzen duen atseginagatik, errazagoa suertatzen da bestela esatea ezinezkoak liratekeen hainbat mezu umore formulan gizarteratzea.\nIbarzabalek (Labaka, 2018), adibidez, umoreak beste modurik ez zeukanean zenbait gauza esateko balio izan diola aitortzen du eta antzera dihardu Varelak ere:\nUlertzen dut batzuetan umoretik egin behar dudala, esplikatzeko dudan modurik onena delako. Nik beti hitz egiten dut zapalkuntzei buruz, baina modu dibertigarrian egiteak laguntzen du jendeak bideoak ikusi eta konpartitu ditzan. (Labaka, 2017)\nQuan Zhou Wu txinatar jatorridun ilustratzaileak ere antzeko ikuspegia agertzen du Berrian egindako elkarrizketako pasarte batean:\nArrazakeriaren gisako gai serioagoak aipatzean, uste dut garrantzitsua dela diskurtso guztiak ez izatea zigortzaileak edo salaketazkoak. Arrazakeriari buruz pentsarazten duen diskurtso atsegin bat ere behar da. [...] Umoreak ez die garrantzirik kentzen gai serioei. Umoreak digestioa errazten du. Gogorra da hau esatea; beraz, beste ikuspegi batetik eta modu atseginean, agian batzuek hausnartuko dute. (Berria, 2020-09-25)\nAzken baieztapen honekin lotuta, kontuan izan behar da umorea preziatua den garai batean bizi garela, eta horrek umorea erabili eta zabaltzeko nahia hedatuta egotea dakarrela: zerbaitek grazia egiten badigu gure inguruan zabaltzera joko dugu berehala, eta edozein mezu espazio sozialean azkar hedatzeko tresna ezin hobea bihurtzen du horrek umorea (Anduaga 2017: 31).\nAnduagak argi adierazten du umorea zerbait ona eta atsegina dela pentsatzea tranpa moduko bat dela. Ahaztu egiten zaigulako, hain justu, umorearen inguruko balorazio hori bera ere konstrukto sozial bat dela eta horrela “ez dugu ikusten bazterketa ekar dezakeela, arma politiko bezala erabil daitekeela, iraina, beldurra, lotsa sentiarazi ditzakeela... eta horrek gero ondorio sozial batzuk dauzkala” (Anduaga, 2015). Positiboa den zerbait bezala ulertzeak erabiltzen dugunean bere gaineko ia kontrolik ez izatea ekar lezake, gainera. Atsegina delako, sortzen digun berehalako erreakzioa da gustatu zaiguna konpartitu nahi izatea eta horrek suposatzen duena da umore bitartez igorritako diskurtso hori barrerarik gabe irentsi dugula eta ia inolako barrerarik gabe transmiti dezakegula.\nHonengatik guztiagatik, askotan kosta egiten zaigu umoreak mezua duela konturatzea. Dena dela, maiz kontrakoa uste izan arren, ez dago umore zuririk, umoreak errealitatearen gaineko juzgua helarazten baitu beti, egokia denaren eta ez denaren arteko balorazio bat, gizartean “normaltzat” jotzen denaren eta ez denaren arteko inkongruentzian oin hartuz. Hori baita, hain zuzen, umorearen funtzionamenduaren oinarrian dagoen logika: onargarria, zuzena, “normala”, neutroa zer den agerian jartzeaz arduratzen da, gaitzesgarri, baztergarri, anomalo edo desiragaitzak direnak umorez kolpatu eta horiekiko lotsa edo deslotura bultzatuz (Anduaga, 2017).\nAzkenik, umoreak funtziona dezan ezinbestekoa da umore prozesuak proposatzen duen haustura eta distantziarekiko onarpena izatea. Zentzu honetan, interesgarria izan daiteke proposatzen diren umore prozesu guztien artetik gizartean onartuak zein diren (eta zein ez diren) behatzea; modu horretan bistaratu baititzakegu hierarkiak eta botere-harremanak.\nHitzak behar ditugu bestelako umorea nahi badugu, horra abiapuntua. Hitzak zorroztasunak, sonak, graziak bere bidea egin dezan. Monsantok bahitu eta Bayerrek komertzializatu gabeko hiztegi libre bat, ezinezkoa baita beste logika batean saiatzea, barreari ziri-ziri aritzea, hasieratik bertatik bagaituzte gatibu.\nIñigo Aranbarri, 2017\nGogoratzen naiz Baginaren bakarrizketak egitean jende asko kasi-kasi uzkurtuta geratzen zela besaulkian alua esateko hogeita zazpi modu desberdin zerrendatzen genituenean.\nAitziber Garmendia, 2017\nAskotan errepikatzen den zerbait da aipatzen ez dena ez dela existitzen. Ibargurenek (2010) dioenez, zenbait hizkuntzatan gai batzuen inguruko terminologia eraiki gabe dago oraindik. Hizkuntza sexista denez, errealitate batzuk ez dira izendatzen eta, ondorioz, ez dira ikusarazten. Hori dela eta, oraindik hiztegi oso bat dago eratzeko emakumeon errealitate askoren inguruan; gure sexualitatearen inguruan, kasurako. Umorea gauzatzerakoan garrantzi berezia hartzen dute hitzek eta horrexegatik da ezinbestekoa umorea zertaz eta zer esanez egiten den aztertzea eta, bide batez, umorerako zein gai (eta zein ez), zein hizkera (eta zein ez), zein hitz (eta zein ez)... baliatzen diren behatzea.\nVarelaren aburuz, hiztegiak eraikuntzak dira eta gizon zuri heterosexualek eraikitzen dituzte. Ondorioz, hitzak nabarmenki markatuta daude. Gaztelaniaz, esaterako, badaude maskulinoan graziarik egiten ez duten arren femeninoan grazia egin ohi duten hitzak. Kontzeptu batzuk, areago, ez dira existitu ere egiten; femme fatale deritzogunaren baliokide maskulinoa, besteak beste. Hortaz, bistakoa da hitzek karga ezarri bat daukatela eta umorea egitean bi aukera ditugula: karga hori baliatzea edo, kontrara, karga hori aldatzen saiatzea.\nMugimendu feministak askotan erabili izan duela azken estrategia hau, uste du Varelak. Gaztelaniaren kasuan, adibidez, hitz askoren esanahia birformulatu da: feminazi, puta, bollera... Ildo beretik, umorea hegemonikoa denaren zerbitzura dagoenez, badaude zuzenean asmatu egin behar diren hitzak. Varelari oso aberatsa iruditzen zaio esanahia aldatu nahiz hitzak asmatzeko aukera hori. Horrekin batera, emakumeak umoregintzan hasteak lehenago aipatu ere egin ezin ziren hainbat tabu armairutik ateratzea ekarri du berarekin.\nAlaia Martinen hitzetan (Labaka, 2017), hizkuntzak jendarte baten inguruko nahiz barruko paisaiaren argazki bat dira, azken finean. Hizkuntzek badaukate islatzeko balioa, ezkutatzekoa daukaten neurri berean. Hori dela eta, normalean hegemonikoak diren gaiak, kontzeptuak eta rolak askoz ere ordezkatuagoak egon ohi dira hizkuntzetan. Martinentzat sexua da gure jendarteko tabu handienetako bat eta adierazgarria iruditzen zaio, kasurako, zakila bera gutxitan esaten den arren, berau adierazteko metafora mordo bat egotea:\nSexurako grina orain arteko umorean gizonezko baten ahotik entzunda oso natural, oso ohiko, oso barregarri eta oso erraz belarriratu zaigun bezala, emakume baten ikuspegitik esaten denean beste kortozirkuitu bat sortzen du eta nik uste dut aipatu orduko igartzen den gauza bat dela entzuleen artean. [...] Aluaz ez da kantatu izan, niri metafora oso gutxi bururatzen zaizkit entzun izan ditudanak eta zakilaz pila bat okurritzen zaizkit... Berdin gertatzen da telebistan ikusi dudan fikzio guztian, kaleko elkarrizketetan... Askoz askatasun gehiagorekin hitz egiten dute gizonek euren zakilaz. (Labaka, 2017)\nSexualitateaz haratago, Martinek azaltzen du hizkuntza hitz batzuk aurrean eta beste batzuk atzean jartzen dituen erreminta ere badela. Bere ustez, interesgarria litzateke ikustea jendaurreko jardunetan bolantea, sukaldeko gortina edo harraska, adibidez, zenbatetan aipatu diren gai interesgarri bezala. Hau da, hitzak hartu eta hitz horien jatorri diren espazioak behatuta, ikerketa interesgarri bat egin daitekeela uste du, bai zer mundu errepresentatzen ditugun ikusteko eta baita zer munduk errepresentatzen gaituen ikusarazteko ere. Martinen iritziz (Labaka, 2017), lan aktiboa justu itzalean utzitako hitz horiek eta mundu horiek bilatzean dago: “Bilatu egin behar ditugu askotan ez zaizkigulako berez etortzen plazarako gai interesgarritzat”.\nLujanbioren iritzian, azken batean hizkuntza lotuta baitago onarpenarekin (Labaka, 2017). Nabarmena da emakumeen mundu erreferentzialak onarpena izango balu hitzak izango lituzkeela. Aitzitik, inoiz horretaz hitz egin ez dugunez, aipatu ez dugunez, hitzak falta zaizkigu:\nEmakumearen mundu erreferentziala (mundu intimoa, sexualitatea, gorputza, fisikoa...) izan da oso kanpotik eta goitik behera tratatu den zerbait eta oso estereotipikoki. Geuk ez badugu landu, ez bagara ausartu horretaz hitz egiten, normala den bezala terreno hori ibili gabe dago eta hizkuntza hori egin gabe. [...] Zakilari buruz hitz egiteko hamar milioi metafora daude. Aipatu nahi ez duzunean ere askotan, irudi lanbro batekin, hori ulertzen da. Emakumearen aluari buruz edo klitoriari buruz hitz egiteko ez daude. Nik ez dut inoiz esan hitz hori bertsotan igual hogeita bost urtean! Eta metafora bezala ere... Azken urteetan askoz gehiago, baina... (Labaka, 2017)\nElkarrizketa berean, Lujanbiok dio emakume taldeetan (bertsotatik kanpo ere bai) kode konpartitu eta giro erosoetan pila bat sortzen dela. Eta emakumez osatutako saioetan ere, zenbat eta emakume bertsolari gehiago aritu, bertso munduan ere askoz presenteago sumatzen da:\nEmakumerik ez da egon eta gizonek hitz egin dute beren erara edo sozialki onartzen zen erara horri buruz. Orduan, orain dago terreno hori dena irabazteko eta hori ederra da. Azkenean oso kreatiboa ere bada. Batetik, gogorra da hitz berri horiek integratzea diskurtsoan baina, bestetik, oso aliziente ederra da. Azkenean, mundu metaforiko bat asmatzea kristorena da! Sortzeko kristoren esparrua, alorra dago hor. [...] Zortez egiteko daukagu! Mundu erreferentzial bat eta hizkera bat, modu baliagarri-kaletar-artistiko bat eta gero horren metaforizazio bat. Eta gero umore bat, horri buruzko umore bat. (Labaka, 2017)\n Azpiatal honen eta hurrengoaren oinarria Uxoa Anduagaren Herri barrez, umore bidezko euskal nazioaren eraketa prozesua (2016) ikerlanetik eratorritakoa da.\n Aitziber Garmendia eta Ainhoa Garai aktoreek Eva Ensler idazlearen antzezlanean oinarrituta taularatutako obra.


Gutxienez 132 pertsona hil dira Pakistanen eta Afganistanen elurteen ondorioz | Mundua | Berria\nGutxienez 132 pertsona hil dira Pakistanen eta Afganistanen elurteen ondorioz\nKaxmir izan da gogorren jotako eremua. Han 62 dira hildakoak, eta hamar desagertuak. Azken 30 urteotako elurterik gogorrenak dira, adituen arabera.\nHerritarrak errepideko elurra garbitzen, Quettan, Pakistanen. / Jamal Tarakari/EFE Tamaina handiagoan ikusi\nElur jausiek, uholdeek eta tenperatura apalek hondamendia eragin dute Pakistanen eta Afganistanen. Oraingoz 132 dira hildakoak —93 Pakistanen eta 39 Afganistanen—, baina litekeena da kopuru hori handitzea datozen orduetan, dozenaka baitira desagertuak.\nKaxmir izan da, hala ere, denboraleak gogorren jo duen eremua. Han, 62 dira hildakoak. Horietatik 19 Neelum bailaran hil dira, elur jausi batek harrapatuta. Agintarien arabera, beste hamar pertsona desagertuta daude.\nIparraldeko mendi inguruetako eskolak eta errepideak ixteko agindu dute agintariek. Egoera ez da askoz hobea Balutxistanen, non 31 baitira oraingoz hildakoak, gehienak emakumeak eta haurrak. Afganistango mugatik gertu 300 etxe suntsitu dituzte elur jausiek.\nPakistango lehen ministro Imran Khanek laguntza eskatu die militarrei eta gobernuko kideei. Izan ere, datozen egunetarako ere tenperatura oso txikiak espero dituzte inguru hartan.


Rosa Valverde. Arte kaxak, San Telmoren erakusketa berria - Donostia Kultura\nRosa Valverde. Arte kaxak, San Telmoren erakusketa berria\nAsteazkena, 2022(e)ko Urtarrila(r)en 26-(e)an\nRosa Valverde. Arte kaxak tituluarekin, artista donostiarraren 52 arte kaxekin osatutako erakusketa monografikoa zabalduko da bihar, urtarrilak 27, San Telmo Museoan. Laborategian izango da ikusgai, doako sarrerarekin, martxoak 13 arte.\nRosa Valverde (Donostia, 1953-Azkaine, 2015) artistak mota ezberdinetako sorkuntza artistikoak jorratu zituen bere ibilbidean: margolanak, marrazkiak, grabatuak, objektu-eskulturak... eta baita arte kaxak, azken hauek batez ere 2000. urtetik aurrera. Erakusketaren komisarioa Isabel Sagüés da. Guztira, egileak sortutako guztien ia erdia, 52 kaxa, bildu dira, bisitariari haren unibertsora hurbiltzeko aukera emango diotenak. 1975 eta 2012 bitartean sortutako kaxak dira.\nErakusketa hau proiektu handiago baten barruan kokatzen da, Baginen bagara, bere helburuen artean gure inguruko artistak ikusaraztea duena. Rosa Valverderen lana lehenago ere ikusi ahal izan da San Telmon – besteak beste, artistak 1978an museoan egin zuen bakarkako lehen erakusketan –, eta orain, kutxak erakusteko aukera aprobetxatuz, formatu hori landu zuen sortzaile donostiarrarengan zentratutako ikerketa-kasu gisa planteatzen da, bere berezitasuna erakusteko.\nKaxak dira, ziur aski, Rosa Valverderen sorkuntzarik intimoenak eta pertsonalenak. Hainbat objektuz osaturik daude, baina objektuek, bere horretan, solte, ez daukate baliorik. Objektu aurkituak dira, adiskideen opariak batzuetan edo bazar eta azoketan topatutakoak bestela. Horiek uztartzeko erabilitako lengoaia berezkoa da, aurreiritzirik gabea, erabateko askatasunaren jarreratik landua; funtsezko osagaiak dira umorea eta ironia. Sorkuntza hauek kitscha gogorarazten dute batzuetan, edo gauza kursiez baliatzen dira ziztatzeko, kontrasteak sortzeko.\nErakusketarekin batera katalogo bat argitaratu da eta jarduera ezberdinak antolatu dira.


Beti gabiltza euskara bezalako hizkuntza gutxiagotuen eta IKTen eta, oro har, komunikazioaren harremanen inguruan bueltaka, baina errealitateak dio gauza asko egin daitezkeela eta horietakoren batzuk behintzat egiteko ordua dela.\nHainbat aritu, aditu eta erakunde bildu dituen Euskararen Aholku Batzordeko azpibatzorde batek erreferentzia izan nahi duen dokumentu bat atera du: ‘Euskarazko IKTak: gomendioak herri aginteentzat’. Maite Goñik koordinatu duen batzordetik ateratako dokumentuak zenbait proposamen jasotzen ditu, eta hurrenkera bat ere ematen saiatzen da laguntzeko.\nHor esaten direnez gain, gaurtik hasita, euskara bezalako hizkuntza batentzat jada martxan, beste hizkuntza batzuetan dauden esperientziak, proiektuak edo ekimenak ekarriko ditugu lerro hauetara. Bakoitza ekartzeko arrazoiak ezberdinak izango dira, baina denek dute helburu ‘zer egin daiteke?’ galderari erantzun posible bat ematea.\nHizkuntzak ikasteko/irakasteko era berriak eta lengoaia berri bat ikastearen garrantzia\nHizkuntzak ikasteko bideak gero eta gehiago dira. Inoiz baino baliabide gehiago ditugu sarean ikasteko, baina baita zerbitzu eta tresna berriak ere. Horien artean Duolingo.com dago, hizkuntzak ikusteko aplikazioa. Aplikazioak oso modu erakargarrian gidatzen du hizkuntzen ikasketa prozesua, jokotan erabiltzen diren estrategiak baliatuz jendearen interesa bereganatzeko. Hedapen zabaleko hizkuntzak bai, baina irlandera, katalana, galesa… bezalako hizkuntzak ere badaude.\nHizkuntza ez, baina lengoaia berri bat, programazio lengoaiak ikastea gero eta garrantzitsuagoa bihurtzen ari da. Teknologiak gidatutako jendarte batean bizi gara, eta programazio lengoaiak ikastea edo behintzat ezagutzea garrantzitsua izango da, gure hizkuntzatik ere egin daitezkeen gauzak irudikatzeko behintzat. Code.org zerbitzuak, adibidez, Duolingok bezala, jokoetan oinarritutako estrategia bidez lehen pausoak emateko aukera ematen digu, eta euskaraz dago.\nSozio-teknologian formazioa eta ahalduntzea bizitza osoan zehar\nTeknologiak duen garrantzia onartzen badugu, horretan ahalduntzeak duen garrantzia nabarmena da. Ikasketa modu berriak eta askotarikoak agertu diren honetan, euskarak bezalako hizkuntzek bere tokia egin behar dute etengabeko ikasketa prozesua ahalbidetzen duten tresnetan. Horrelakoak dira zenbait online ikastaro edo MOOCak (Massive Open Online Course). Horrelako ikastaroetan Coursera.org da erreferentziazko guneetako bat maila globalean; eta, gurean, UEUk, adibidez, zenbait ikastaro egin izan ditu euskaraz.\nHerritarren ahalduntzea ere bilatu beharko dugu, eta hizkuntza-teknologia eta berrikuntzari lotutako espazioak behar ditugu horretarako. Gurean KZguneak egon diren bezala, beste toki batzuetan beste maila bateko ekimenak burutu dituzte. Horietako bat, Citilab.eu laborategi herritarra: Cornelláko espazio horrek herritarrek adin ezberdinetan teknologiarekin duten harremana lantzen du, dinamika ezberdinak eta parte hartzea bilatuz.\nOnline eta offline komunitateei lagundu eta berriak sortzea sustatu\nGai ezberdinen bueltan, euskara hizkuntza bezala baliatuz biltzen diren online komunitateen sustapena oso garrantzitsua da, beraien ekinaz aurrerapauso handiak ematen baitira. Horietako adibide gertuko bat Software Librea euskarara lokalizatzeko lanetan diharduen Librezale.eus elkartea da. Berari esker, euskaraz ditugu bestela ezinezkoak izango liratekeen programa eta aplikazioak.\nBestalde, hizkuntza eta teknologia batuz, ekimen asko daude. Nos-ta-konekta.com, papiamento hizkuntzaren inguruan sortutako komunitate parte-hartzailea, adibide interesgarrienetakoa da. Papiamentoa Aruba, Bonaire eta Curaçao uharteetan erabiltzen den hizkuntza kreolea da, portugesean oinarritutakoa baina gaztelaniaren eragina duena. Komunitate horrek hizkuntza horretan teknologiaren gaiak jorratzen ditu: webguneak egin, hiztegiak erabiltzeko tresnak hedatu, hizkuntza horretan tresnak konfiguratzen ikasi…\nEzagutzaren biltegi libre eta irekiak behar ditugu\nGurea bezalako hizkuntzek sortzen dutena erabili, berrerabili eta hobetzeko aukera bakarrenetakoa da baliabideak izateko garaian. Horretarako sortzen dena ahalik eta libreena eta atzigarriena egin behar da. Horretan asko laguntzen dute, adibidez, Wikimediafoundation.org-eko proiektuek; Wikipedia da, noski, ezagunena, baina askoz gehiago daude.\nHorrez gain, gero eta garrantzi gehiago dauka gizakiok ez ezik makinek ere ulertu eta berrerabiltzeko moduan jartzea datuak. Horretarako, estandar libreak erabiltzeak eta teknologia semantikoek zeresan handia dute. Arlo horretan, erreferentea da Linked Data proiektua: lod-cloud.net webgunean, mundu mailako biltegi irekiak bisualizatzen dira. Hor egoteak etorkizunean garatuko diren tresnetan ere egoteko aukera izatea dakar.\nErabili eta ekarpenak egin tresna kutxa librera\nEuskaraz dauden tresnak erabiltzea eta, horrela ez bada, lokalizatzen laguntzea oso garrantzitsua da. Erabiltze soilarekin eragitea lortzen bada, zer esan horiek gure hizkuntzara itzuli eta besteen esku jartzearekin. Programa bat euskaratu eta hizkuntzaren berezitasunetara egokitzeari lokalizatzea deitzen zaio; eta ia edozeinek egin dezakeen zerbait da, ez da jakintza tekniko berezirik behar.\nNabigatzailea da horietan tresnarik garrantzitsuenetakoa: euskaraz instalatu eta konfiguratzearekin soilik, sartzen garen guneetako estatistiketan hizkuntzaren arrastoa utziko dugu, eta euskaraz dauden webguneetan euskarazko edukia ikusi. Zorionez Mozilla Firefox nabigatzailea euskaraz badugu euskaldunok.\nBestelako tresnak ere badaude: horien artean WordPress, webguneak egiteko Edukiak Kudeatzeko Sistema (EKS). Mundu mailan gehien erabiltzen den tresnetako bat izanik, estrategikoa da era horretakoak ere eduki eta erabiltzea.\nTeknologiaren erraldoiak, beti gertu\nTeknologia libreak estrategikoak badira ere, jendartean gehien erabiltzen diren beste batzuk ere kontuan hartu behar dira. Horretarako garrantzitsua da Google, Facebook, Twitter eta abarrekin harremanak edukitzea eta beren produktuak lokalizatzea eskatzea.\nHorrek diplomazia eskatuko du zenbait kasutan, eta beste batzuetan aktibismo praktikak: diplomazia, adibidez, PuntuEus Fundazioak Twitterren publizitatea jartzeko aukera aztertzeko egin zuena; aktibismo kasu bat, aldiz, Twittereuskaraz.com Twitter euskaraz eskatzeko ekimen herritarrarena.\nHandira pentsatu, izan hiper-lokala\nInternetek espazioa eta denbora tolesten du askotan. Gai guztietarako audientziak daude; gai batzuek geografikoki interes zehatz baterako eginak behar dute izan, edo, gaiei buruz ari bagara, oso gai zehatzetarako interesatuak egon daitezke. Eskala handiko komunikazio tresnak baino, eskala txikiko asko eta horiek agregatuko dituzten ekimenak izan daitezke interesgarrienak. Gurean Hitza.eus adibidea dago, herrietako eta herrialdeetako atari hiper-lokalak batzen ditu hedabide handiagoak osatuz.\nGaika, aldiz, blog indibidual eta kolektiboetan edukia sortzea beharrezkoa da. Maila globalean, Medium.com artikuluak idazteko atariak ikusgarritasun handia hartu du. Jarraitzaileak batu eta audientziak pertsonaren edo gaien arabera aukeratzeko bidea ematen du zerbitzu horrek.\nHedabideen konbergentzia transmedia, soziala, nahierakoa eta ubikuoa da\nAsko hitz egin da hedabideen arteko konbergentziaz; aspaldikoa bada ere, orain telebista aparatuen eta Interneten artekoa gertatu da. Gero eta zailagoa da hedabide bat sailkatzea: telebista, bideoak, batzuetan testua ere, sare sozialetako jarduna… dena nahasten da. Dena nahasten dugu guk ere, telebistan gertatzen dena sare sozialetatik jarraituz eta eztabaidatuz, adibidez.\nDenbora errealean hori, baina baita nahi dugunean ere, programa gehienak nahieran ikus/entzun baitaitezke beranduago ere; gailu mugikorretan gero eta errazago. Zientzia fikzio ziren ideia batzuk merke eta zabal iristeko bideak aurkitzen ari dira, horrelakoa da Googleren Cardboard proiektua: kartoizko betaurreko horietan mugikor bat sartuz, errealitate birtualeko tresna bihurtzen dira, beste dimentsio bat gehiago informazioarentzat.\nIkus-entzunezkoak garrantzi izugarria badu ere, podcast eta online irratiak ere bere bidea egiten ari dira. Hobekien egokitzen ikasi duten hedabideak dira eta Internetek gainera ate berriak ireki dizkie. Aztertzeko adibide interesgarrienetakoa Ivoox.com ataria da.\nMugikorrak dena konkistatuko du; konkistatu dezagun, beraz\nSakelako telefonoetako audientziak gora doaz etengabe, arlo askotan ordenagailu arruntetako audientziak baino handiagoak baitira. Horrek ere berezko bideak ireki ditu, jokoentzako eremu berri bat, edukiak eskaintzeko formatu berriak eta baita komunikaziorako eta narraziorako proposamen berrituak.\nBerehalakotasuna faktore garrantzitsua izanik, horren adibide dira Snapchat.com bezalako mezularitza efimerorako tresnak edota Periscope.tv bideoak zuzenean emititzeko eta sozializatzeko aplikazioak. Aukerei adi egon eta eremu horretan jarri beharko da indar gehien.\nHizkuntza teknologiak eta Adimen Artifiziala sorkuntzaren lagun\nHizkuntza teknologiak garatzea ezinbestekoa da etorkizunean euskara ulertu, itzuli, sintetizatu… nahi badugu behintzat. Ez hori bakarrik, beste hizkuntzetako edukiak itzuli eta euskaratzeko tresna paregabea ere badira. EHUko IXA Taldekoek Wikipediarako zenbait eduki azkarrago itzultzen laguntzeko erabili izan dituzte, adibidez.\nAdimen Artifizialari buruz asko esan ohi da, baina behintzat lehen fasean baliagarria izango da lan automatikoak desagerrarazi eta sorkuntzari lotutako gizakion lana errazteko. Jada zenbait hedabidetan, datuetan oinarrituz albiste sasi-automatikoak sortzeko erabiltzen da, gero horiek kazetari batek moldatzen baditu ere.\nGauzekin ere hitz egiten hasi gara, baina ulertuko gaituzte? Aspaldi dute iPhone mugikorrek Siri izeneko ahots morroia. Googlek badu berea, «OK Google» esan eta aktibatzen dena telefonoan, nahi duguna eskatzeko. Orain gure mugikorretatik harago joan eta etxeetaraino ere iritsiko dira; Google Assistant berriak, Google Home mikrofonodun gailu batekin, edozein gauza ahoz egiteko aukera emango omen du. Ea horrek ere euskaraz dakien.\nUrrutiegi joan gabe, baina transhumanismoan pentsatzen hasi\nOrain gailu direnak, gure gorputzaren parte edo laguntza izango dira aurrerantzean. Neil Harbisson (harbisson.com) da cyborg izendapena lortu duen lehen pertsona. Bistako arazo bat konpontzeko, antenatxo txiki bat lotu dio garezurrari. Cyborg Project bere proiektuarekin lotuta, aurrerantzean ere gizakiok dugun sena gainditzen duten zentzumen berriak garatu nahi ditu orain: atzera begirada, saguzarren moduko ekolokalizazioa edota iparrorratzaren antzeko sena.\nTeknologia horiek, orain arte, gizakiok ditugun arazoak edo gabeziak konpontzeko erabili badira, etorkizunean funtzio berriak asmatzeko erabiliko dira. Hizkuntzari lotuta, badira adibide interesgarriak. Panglos delakoa, adibidez, edozein hizkuntza hartu eta edozein hizkuntzatara itzultzeko aukera ematen duen zientzia fikzioko tresna, ez da iritsi oraindik; baina 2017rako Pilot proiektukoek entzulearen noranzkoan hizkuntza itzultzeko aukera emango duen gailua garatu nahi dute. Euskara ezagutzeko aukerarik izango duen ez dakigu, baina bide horretan jarri behar dugula argi dago, berandu izan aurretik.\nZientzia fikzioa etorkizuna amesteko edo saihesteko tresna paregabea da, baina aipatutako teknologia gehienak hemen eta oraingoak dira. Ez da Pilot izango, baina Interprest.io proiektu euskaldunak, adibidez, gailu mugikorrez baliatuz, badu interpretaziora baino leku gehiagotara iristeko helburua. Etorkizunaren nostalgia izateko garaiak dira, baina horretarako orain eta hemen hasi behar dugu lanean.\nIrudiaren Iturria: Interprest http://interprest.io/ (Talaios-en eskutik)\nIturri originala: http://www.jakin.eus/blog/telepolis/-gorka-julio/etorkizunaren-nostalgia/175


Biki Digitalak. Makina-erreminta eta fabrikazio zelulen modelatzea eta birtualizazioa virtual commissioning-entzako\nMakina-erremintako enpresek azken urteetan erronka teknologiko bati aurre egin behar diote: guztiz automatikoak diren linea eta tailerrak garatzea. Definizioa eta fabrikazio prozesuak hobetzea eskatzen duten proiektu handiak dira, ez soilik makina mailan baita linea automatizatuen mailan ere. Planta eta fluxu produktiboen simulaziorako erremintak erabiltzea soluzio ahalik eta eraginkorrena definitzeko, Lean Manufacturing printzipioak aplikatuz, soluzio mota horrentzako klabeetako bat da.\nGaratu, aztertu eta balioztatu biki digitalen kontzeptua eta Virtual Commissioning edo Martxa Birtuala abiaraztea eta produkzio sistemetan aplikatzetik eratorritako onurak, horretarako ekipo fisikoak ezartzea beharrezkoa izan barik. Horrek ahalbidetuko du prototipoak egiteko beharra kentzea, makinen kalitatea hobetzeko eta garatzeko beharrezko denbora murriztea; eta egokitzapen azkarragoa erantzunean bezeroen espezifikazio aldaketei erantzuteko.\nMakina-erremintako ekoizleak ez du soilik makina salduko, baita sortutako biki digitala ere proiektu horren emaitza bezala abangoardiako teknologia erabiliz, hodeian konputazioa eta visual analytics fabrikazioaren domeinuan. Era horretan soluzio osotua eskainiko du garatzen ari den Industrial Cloud izeneko industriarako, eta IDEKO zentro teknologikoarekin batera hobetuz. MOVICOMS-ekin, makina-erremintako enpresek produktuen lerro berri bat sortu ahal izango du biki digitalak exekutatzeko eta zerbitzu digitalen 360ºko eskaintza bat egin ahal izateko.\nMOVICOMS proiektuan entitate hauek hartu dute parte: SIMPLAN AG, RUHR-UNIVERSITÄT BOCHUM, DANOBAT, SORALUCE eta SAVVY DATA SYSTEM.


Brasildik euskaltegira | Otamotz\nValeria, 5 urteko Isadora txikiaren ama, duela hiru urte etorri zen Euskal Herrira, Azpeitian bizi diren osaba-izeba batzuen etxera. Bertan euskaraz hitz egiten zutela konturatu bezain laster, euskaltegian izena eman zuen. Egun Zumarragan bizi da. Bere gurasoak eta bi anaiak duela bi hilabete heldu ziren bertara eta berehala euskaltegira bidali zituen.\nValeriak ez zuen euskararen berri, Azpeitira etorri zen arte. «Erraz moldatuko nintzela uste nuen, gaztelera portugesaren antzekoa baita. Inork ez zidan esan hemen euskara hitz egiten zela. Heldu nintzenean, ez nion inori ezer ulertzen. Gaztelera nik uste baino zailagoa da, pentsatu nuen. Euskaraz ari zirela esan zidatenean, euskaltegian izena ematea erabaki nuen. Denek euskaraz egiten zutenez, euskara ikastea lana lortzeko garrantzitsua zela pentsatu nuen. Gainera, Azpeitian ia denek euskaraz egiten dute eta hemen bizi nahi badut zuen hizkuntza ikasi beharra dut».\nGurasoek etortzeko asmoa zutela esan ziotenean, euskara ikasi beharra zutela esan zien. Bere aita Brasilen bertan hasi zen euskara ikasten, Internet bidez. Duela bi hilabete heldu ziren eta berehala Urretxu eta Zumarragako udal euskaltegian izena eman zuten. «Badakite euskara ikastea oso garrantzitsua dela lana lortzeko eta komunikatzeko eta, gainera, kultura guztiak errespetatzearen aldekoak dira», esan du Valeriak.\nEuskal Herriko bizimodua asko gustatzen zaie. «Gehien gustatzen zaiguna kaleetako segurtasuna eta lasaitasuna da. Gure herrialdea ere oso polita da, baina ezin gara kalera lasai atera. Segurtasunarekin eta lasaitasunarekin dena askoz ere errazagoa da:?lagunak egitea, bizi kalitatea izatea… Hori bai, han beroa egiten du eta hemen hotz handia egiten duela iruditzen zaigu. Gainera, Zumarragan elur asko egiten du».\nEuskal Herriko osasun eta hezkuntza sistema miresgarriak iruditzen zaizkio. «Denok elkarrekin gaude eta ikasteko aukera dut. Erizain laguntzaile izateko ikasten ari naiz, Urretxuko Joxe Mari Iparragirre institutuan. Gure herrialdean ez ditugu hemen ditugun aukerak: osasun sistema publiko indartsua, hezkuntza… Han diru asko behar da edozein titulu lortzeko. Nire gurasoentzat ere oso garrantzitsuak dira Euskal Herriak eskaini dizkigun segurtasuna eta aukerak. Herrialde honetan oso ondo hartu dituztela sentitzen dute».\nHala, primeran egokitu dira. Gurasoei musika gustatzen zaie eta Urretxu-Zumarragako Goiargi abesbatzan izena eman dute. Valeriak ez du denbora libre asko, baina ahal duen guztietan Azpeitira joaten da. Izan ere, mutil-laguna bertakoa du eta lagunak ere baditu. Mendira joatea ere gustatzen zaie. «Lehengoan Santa Barbaran egon ginen eta argazki batzuk atera genituen. Oraindik ez ditut inguru honetako mendiak oso ondo ezagutzen. Azpeitia ingurukoak hobeto ezagutzen ditut», aipatu du. Joao Pedrori eskola kirola gustatu zaio bereziki. Izan ere, Brasilen ez zuen hainbeste kirol probatzeko aukerarik.\nBeraiek oso gustura daude Euskal Herrian eta urretxuar eta zumarragarrak ere oso gustura daude beraiekin. Goiargi abesbatzakoak, adibidez. «Gustura hartu ditugu. Gainera, gizonezkoen faltan gaude. Oraindik egokitzen ari dira, baina bidean daude», aipatu du Mikel Lizarraldek.\nBrasildarrak egiten ari diren ahalegina txalotzekoa dela dio. «Bi brasildar etorri behar zirela esan zigutenean harritu egin ginen, baina oso polita da. Gure laguntza osoa dute. Beraien etorrerak taldean elkartasuna piztu du. Wernerrek grabazioak eskatu dizkigu, etxean ikasteko. Beste batek, beharbada, ez luke halako interesik azalduko».\nUrretxu eta Zumarragako Udal Euskaltegian ere hitz onak besterik ez dituzte brasildarrentzat. «Egunero etortzen dira, txintxo-txintxo. Ikasteko eta laguntzeko gogo handia dute. Aitak informatika ezagupenak ditu eta nire lagun baten ordenagailua konpondu zuen. Bota egin behar zuen, Wernerrek garbitu egin zuen eta orain primeran dabil», esan du Miren Iturriotz irakasleak.\nUrretxuar honek 34 urte daramatza euskara eskolak ematen. Gizartea asko aldatu da azken hiru hamarkada hauetan. «Nork esango zidan niri gure ikasleetako asko etorkinak izan behar zirela! Egia esan, goso esker onekoa da etorkinei eskolak ematea. Titulua atera behar dutenekin lan egitea askoz ere gogorragoa da. Izan ere, eskolak mekanikoagoak dira eta tentsioa askoz ere handiagoa da».\nIturriotzek Brasilgo, Pakistango, Dominikar Errepublikako eta Ekuatore Gineako ikasleak ditu, besteak beste. Nazio Batuen Erakundeko idazkari nagusia dirudi.\nEta hala jarrai dezala… Izan ere, etorkinek euskara ikastea eta hitz egitea ezinbestekoa da. Euskarak etorkinen konpromisoa behar du eta etorkinek gizarte honetan integratzeko euskara beharrezkoa dutela sentitu behar dute.


Lehen, gehienak maizter | Oiartzuarren Baitan\nLehen, gehienak maizter\n0:03:20 - 0:04:45 (1' 25'')\nEtorkin pila etortzen hasi zenean, etxe berean familia bat baino gehiago jarri zen bizitzen, "derecho cocina" deitzen zen moduan. Hau da, denak sukaldea konpartituz. Learren eta Bordaxarren jende pila jarri zen horrela bizitzen. Dirua aurreztu zutenean, etxeak erosten hasi ziren. Euskaldunak ere, haietatik ikasita, orduantxe hasi ziren maizter izatetik etxe jabe izatera pasatzen.\n- ...etxetan jende pilla bat eta ez? Len gañea, zuk hoi jakingo zu, hanako derecho cocina-kin 'ta kanputik etortzen zinak 'ta?\n- Bai, bai, bai. Learre hola eondu zen, irakitten, ni gañea ordun ibiltzen nitzan ura kobratzen 'ta beno Learre zon 'ta Bordaxar irakitten eoten zin holaxe jendez e, bar-bar-bar bazter guzitikan. Derecho cocina? igual hiru famili zea etxe batin, 'ta hiru famili, jakina, hiru famili etxe batin, pues, hiru emakume sukalde batin, su batek...\nsu berakin. Zuk ba al dakizu ze ziskuk armatzen zituzten 'ta ze... miño moldatu zin. Geo ya pixkat lana hasi 'ta lana itten zuten 'ta jakina zintzuk zin ez, saiatzen zin ezerrezetikan, len san guna: larre motxetik heldu denak harek itten du.\n'Ta zintzo jokatu, denak lana in 'da, geo batek itxia hartu Altzibarren, bestiak beste numatte 'ta zabaldu zin denak, ya hoik denak zabaldu zin. 'Ta...\n- Gañea, hoi san naute nei, lehen geyenak maxterrak zila miño hasi zinin kanpoku hoik eosten...\n- Gu 're beti. Beti maixterrak izandu giñan.\n- Bai beti maixterrak izandu giñan gu. Gu bizi guzian... bai, herri guziya zen ya maixterra ordun. Aberas... zeak... ya... maixterra ez zena ya jauntxu batzuk zin, eske... Len esan duguna, Zabala hoik, herri guziya ya dena ben mende zakaten, baserritar guziyak ben errenta patzen, kalin 'e... Joxixinia bakizu zein den ez, hoi 're...


Body Academy Paris, afro eta Europako ilea espezializatutako lehen ileapaindegia - Afrikhepri Fondation\n4, abuztuak 2020, asteartea\nBenetako aurrerapen eta eraldaketa garai batean gaude, Frantziako gizartearen Afro ilearen irudia eta lekua.\nJada ez da arraroa egunero zeharkatzea, kaleetan, garraioan, emakume beltzetan eta arraza mixtoa ile naturarekin (frijituak, kizkurrak).\nBaina zergatik joera hori?\nAfro-Karibe eta nahasketa arrazako komunitateak, Black Man-en nortasuna areagotzen du. Eta hori, United States zuzenean datozen fenomenoari esker, mugimendua nappynor da Afro ilearen irudia.\nZifra publikoak, abeslaria bezala Ina Modja, la Solange Knowles (Beyoncé-ko arreba) Afro ilearen demokratizazioa ere lagundu du. Interneten aipamenik gabe, komunitate foroetan, YouTube-n, hala nola, blogarientzako bideo-tutorialekin Tia Mendy, Apala naiz....\nOihala ikasteko tokia bihurtu da (ona edo txarra) estetika tekniketan, ilea zaintzeko, baita topaleku bat ere, truke eta irteerako tokia ere.\nGoian aipatu ditugun komunikazio-kanal desberdinak aurrez aurre (ez estetikoak, estilo zailak ...) eta irudiaren gabeziak, zeren ilea, esparru publikoan (aldizkariak, publizitate kanpainak ...).\nEzagutza eta aitortza falta ...\nGizartea gero eta kontzienteagoa eta aldakor bihurtzen ari den bitartean, ile afro-espazio publikoaren legitimotasuna kontuan hartuta, egitura instituzionalak eta erregulatuak (eskola eta ile-apaindegiak) oso gutxi dira irudikatu, ilea frijitu eta nahastu egokitzeko eta tratatzeko.\nBehaketa hau da Gisèle Mergey ile apaindunaren grina, ideia eta borondateak behar hori erantzuteko, Afro eta Europako ileei zuzendutako prestakuntza zentroa sortuz. Parisko organo akademia.\nEskola hau "atipikoa" aurkitu nuen bere berritzaile eta bereziki diseinuarengatik, bere lokaletan inaugurazioan zehar, ile apaindegi independenteko coworking espazioa. Body Academy Paris-ek antolatutako gertaera eta bat datorren plataforma, Pertsona guztiek.\nEskola nahi duten auto-ekintzaileen gazteei laguntzeko beren jarduerak hedapenean.\nZer da Body Academy Paris?\nBody Academy Paris-ek ile-ile eta ile europarretan espezializatutako lehenengo ile-apaindegia da.\nGisèle MERGEYk sortu zuen establezimendua, irailean 2015.\nEskola Noisy-le-Grand merkataritza guneko hirugarren solairuan oinarritzen da, 480 Courtine Square, 93160 Noisy-le-Grand Mont d'Est.\nEsango didazue, baina zergatik "Gorputza" terminoa, ile apaindegia denean? Eta zuk erantzungo dizut, fundatzaileek estetika arloan eskolan nahi duten etorkizun hurbila zabaltzeko.\nZer da Body Academy Parisen xedea?\n1er-en helburua etengabeko orrazkera sektorerako esparrua ematea da, orain arte ez baita existitzen.\nIzan ere, ile-apaindegirako prestakuntza Kaukasoko ilearen jakintzari soilik dagokio.\nBigarren helburua ile profesionala da, ilea apaintzeko, ilea apaintzeko, "ile apaindegi" askotarako ileapaindegi profesionala prestatzea.\nPrestakuntzari dagokionez ...\nBody Academy Paris-ek esperientzia nazionaleko (Estatu Batuetako eta Erresuma Batuko) hezkuntza-talde baten bidez eskaintzen du "ile plural" batean trebatuta, hiru espezialitate mota:\nprestakuntza BLACK & WHITE\nBarruko ile mistoak.\nHiru egoera diploma eskaintzen dira:\n- CAP 10 hilabeteetan azkartu zen\n- 12 hilabeteetan CAP\n- 1 eta 2 urte arteko ziurtagiri profesionala\n6 hilabete edo 3 hilabeteetako prestakuntza prestakuntza, dagoeneko CAP bat duten pertsonentzako.\nHelburua da afro ilea eta mistoa espezializatutako ileapaindegiak prestatzea.\nPrestakuntza honen amaieran, etengabeko profesionaltasuna bermatzen duen etiketa ikasleei emango zaie.\nBideo honetan, Luc Academy Body Academy entrenatzaile batek labur hitz egiten du entrenamendu beltzari buruz.\n10 hilabeteetako prestakuntza trebakuntza, ko formaEuropako ile espezializatua.\nLanbide praktikak Frantzian eta atzerrian ...\nHerrialde anglosaxonek oso aurreratuak dira Frantzian, Afro ileari dagokionez eta gizartean duen tokian, prestakuntza, ileapaintzako teknikak, ilea ezagutzea eta bere lexikoa. Azterketatik abiatuta, gorputz akademiak proposatzen du lankidetzak, praktikak egiteko praktikak, Frantzian eta atzerrian (Londres eta New York).\nFundatzaile eta eskola zuzendaritzaren hitz batzuk.\nBideo honetan, Gisèle Mergey-k Body Academy Parisi buruz hitz egiten du bere eskolaz egindako bisita gidatu baten bidez.\nAurkitu gorputz akademia Paris:\nFacebook: Afro / Mixed Race Hair Salon BODY Academia PARIS\nAfro-Karibeko izaera berreskuratzeko eta barreatutako arraza izatearen jolasaren aurrean, ileapaindegietako profesionalek gizartearen bilakaerara eta joeraetara egokitzeko garaia da. Edertasun etnikoa jakitea nitxo merkatua eta etorkizuna dela.\nAfro orrazkera ikasten duten pertsonentzako, hemen afro ilearen lexikoa praktikoa da:\nAfro: ile frijitu iluna, naturalak, besterik gabe, orraztu eta erortzen dira, ile frijituarekin lortzen den ile erdi eta ile motzagoak diseinatu gabe.\nBig txuleta: cbere ilearen zati zuzenean ebakitzen du, naturara itzultzeko.\nBraid atera / bihurritu: hau da mat / bainila (bihurritu bi galtzekin). Oso modan.\ncornrow: Buruan "plater edo itsatsita" deitzen diren gerrikoak dira.\nEtxea twist: bainila dira buruan.\nFrantziako bira: bat da banana bun. Ileak platanoaren forma du\nnappy: kimikoek desizozten dituzten ile naturalak, kizkurrak edo kizkurrak (zuzentze mota).\nPuff: ilea atzera bukaerarekin eratzen da "Ponpon".\nshrinkage: ile frijitu edo kizkuraren haustura naturala da hidratatuta dagoenean. Ilearen ehundura motaren arabera, ilea% 30% eta 70% erretira daiteke bere luzeran.\nupdo: ilea bun bezala altxatzen da. Updo askotarikoa da, oso landuak.\nWave: Afro-ilea "olatu" olatu txikiak uzteko ilea mozten duen zuzenketa-teknika bati dagokio.\nUtzi zure inpresioa\nErreakzionatu duzu"Body Academy Paris, lehenengo ileapaintza eskola ..." Duela segundo batzuk\nVírgenes del culto: finalmente la verdad\nAfrikhepri Fundazioa an Watch Straight Outta Compton (2015): "Film ona ikusteko!" Abuztuak 3, 15:57\nAfrikhepri Fundazioa an Afrikar izen ederrak gure seme-alabei eta haien esanahiari: "Mesedez, osatu izen afrikarren zerrenda" Uztailak 30, 11:08\nAfrikhepri Fundazioa an Afrikako hitza jatorria: "Ez gara afrikarrak, kamiteak baizik." Uztailak 30, 09:49


Parte-hartze prozesuetako egitasmoek izango dute lehentasuna 2019ko aurrekontuetan - Noticias - Usurbil\nParte-hartze prozesuetako egitasmoek izango dute lehentasuna 2019ko aurrekontuetan\n2019an Usurbilgo Udalak 12 milioi euro pasatxoko aurrekontua izango du, iaz baino 700.000 euro gehiago, eta, horrenbestez, inbertsioetarako, besteak beste, diru gehiago izango da. Egunotan herritarren ekarpenak jasotzen ari dira. Gaur, zehazki, Artzabalen izan dira herriko pentsionista eta adinekoei proposamena aurkezten, eta herritar dezente bertaratu dira. Abenduaren 20ko osoko bilkuran onartuko dituzte.\nUdazken betean gara, eta heldu da datorren urteari begira jartzeko garaia. Izan ere, herriko diru-kutxa, usurbildarron dirua, nola eta zertan erabiliko den erabakitzeko momentua da. Behin-betiko erabakia hartu aurretik, ordea, parte-hartzeari lehentasuna eman, eta herritarren eta oposizioaren ekarpenak biltzeko asmoz, udal-gobernuak bilera ugari egin ditu Usurbilgo herri/auzoetan. Orain, jasotako proposamenei tokia egin, eta abenduaren 20ko osoko bilkuran onartuko dituzte, behin-behinean. Hauxe da bilerotan udal-gobernuko kideek aurkeztu duten aurrekontu-proiektua.\n12 milioiko aurrekontua\n2019an Usurbilek 12 milioiko aurrekontua izango du, hau da, iaz baino 700.000 euro gehiago izango ditu gastatzeko. Inbertsioek azken urteotan goranzko joera izaten ari da. Krisia 2008an hasi bazen ere, Usurbilek beranduago nozitu zuen. 2013. urtean, esaterako, krisiaren eragina oso nabarmena izan zen, izan ere, bi urtetan, ia lau milioitan murriztu zen aurrekontua: 2011n 14 milioikoa zen udal-aurrekontua; eta, 2013an, aldiz, 10 milioikoa. 2011ko zenbakietatik urrun bagaude ere, datorren urterako diru\ngehiago izango du Udalak, nagusiki, bi arrazoiengatik: batetik, urbanizazio berriak sortuko dira; eta, bestetik, Diputazioak udaletara bideratzen duen foru-funtsa handitu egin da.\nGastuak, lau ataletan banatuta\nUdalen gastuak, kontabilitate orokorrean, zazpi kapitulutan banatzen badira ere, udal-gobernuak bere herri-proiektuaren arabera sailkatu ohi ditu, eta lau kontzepturen arabera antolatzen du dirua: herri- nortasuna, herri-eredu jasangarria, ongizartea eta udala herriaren zerbitzura. Hala, Usurbilek berezkoak dituen herri-nortasuna eta baloreak zaintzeko eta babesteko, 1,3 milioi bideratuko dira datorren urtean. Multzo horren barruan daude euskara, kultura, hezkuntza, parekidetasuna eta aniztasunaren arloetara bideratzen diren diru-partidak. Hain zuzen, balore horien gainean eraiki nahi da Usurbil jasagarria, eta zeregin horretarako 3,7 milioi euro emango dira. Horren guztiaren helburua ongizartea eraikitzea da, hots, usurbildarrak, haur, gazte zein adineko, ondo eta duintasunez bizitzea, eta helburu horretara bi milioi euro bideratuko dira. Garapen ekonomikoa, gizarte zerbitzuak eta kirola, besteak beste, horretarako bitarteko dira eta helburu horren zerbitzura jarri dira.\nHortaz, herri-proiektu hori aurrera eramateko, udal-gobernuak udala herriaren zerbitzura jarri nahi du eta baliabide propioei lehentasuna eman. Horren lekuko da, esate baterako, pertsonalgo-gastuak aurrekontu osoaren % 33 hartzea. Xabier Arregi alkatearen esanetan, zenbaki horren atzean, “hautu politikoa” dago: “Udalak langile asko ditu, azpikontratazioa, ahal den neurrian, baztertu egiten dugulako. Langileak, gainera, lan-baldintza onetan izan nahi ditugu, azken batean, herriarentzat inbertsio bat delako”.\nDiru-laguntzetarako, 800.000 euro\nGastu arrunten barruan sartzen dira Udalak urtero kaleratu ohi dituen diru-laguntzak. Diru-poltsa handia bideratzen da: 800.000 euro. “Herri gutxi izango dira guk adina diru bideratzen dutenak. Hori ere apustu politikoa da. Auzolanari, elkarlanari, herrigintzari ematen diogun garrantziaren isla da. Herri bizia izatea eta ondo funtzionatzea da gure helburua”.\nInbertsioak: 1.830.000 euro\nInbertsioen atalean lehentasuna izango dute, batik bat, legealdi honetan herritarrekin egindako parte hartzeko prozesuetan proposatu diren ekimenek. Hala, Usurbil 0.0 hondakinak kudeatzeko plangintzan, mugikortasun-planean edota Oria ibaiaren ingurua biziperritzeko planean aurreikusten diren hainbat ekimen gauzatuko dira. Hona hemen adibide batzuk:\n. Aginagarako egitasmoak: Bi proiektu gauzatuko dira 2019an, biak ala biak Kale Irekiak prozesuan eskatutakoak. Batetik, Elutxetik herrigunera joateko bidea egiteko diru-partida aurreikusi da (30.000 euro), eta, bestetik, Aginagako erriberan, Eizazpi eta Origain arteko bidea txukunduko da (65.000 euro).\n. Pikaola eta Saizar arteko espaloia: Harane futbol-zelaira igotzeko, herriko gaztetxo askok erabiltzen duten errepidea da, eta ez da batere segurua. Kale Irekiak prozesuan eskatu zen oinezkoen segurtasuna bermatzeko. Horretarako, 162.000 euro bideratuko dira.\n. Ugartondoko urbanizazioa: Ia 500.00 euro bideratuko dira, eta, besteak beste, Ugarte baserri aurreko bidea, Haur Eskolara doana, konponduko da, herritarrek eskatu bezala.\n. Santuenerako egitasmoak: Auzoko beheko errepidean oinezkoentzat zati bat nola egin aztertzeko proiektua egingo da, batetik, eta, bestetik, Oria ibaiarekin harremana bermatzeko ‑Errioa Bizi planean jaso bezala‑, lurrak erosi eta bide bat egingo da auzoa eta ibaia lotzeko.\n. Ibaiertza txukundu: Errioa Bizi! ekintza-planean jaso bezala, Zumartegiko ibaiertza txukundu egingo da: 110.000 euro.\n. Kalezar: Auzotarrek eskatu bezala, datorren urteko aurrekontuetatik 100.000 euro bideratuko dira Pelaioenea etxeko egitura eta teilatua birgaitzeko.\n. Ur sarean eta sisteman hobekuntzak: 265.000 euro. Hiru egitasmo gauzatuko dira diru-partida horrekin. Batetik, Erroizpeko presan filtrazio-sistema ezarriko da, presako ura ere erabili ahal izateko; bigarrenik, Aginagan, ur-sareko zati bat berrituko da; eta, hirugarrenik, ur-kontagailuak berrituko dira.\n. Usurbil 0.0 plangintza: Herri-konposta martxan jartzeko, 39.000 euro bideratuko dira, besteak beste.\n. Oiardoko kanpoko futbol-zelaia: Egoera txarrean dago belar artifiziala eta berritu egingo da: 58.000 euro.\nAuzoz auzo aurkeztu dituzte\nAurreko urteetan egin bezala, aurten ere herritarren ekarpenak bildu nahi izan ditu udal-gobernuak aurrekontu-proiektuan, izan ere, euren ustez, herritarren hitza kontuan hartu ezean, ezin da aurrekontu egokirik taxutu. Asmo horrekin egin dituzte bilerak Zubietan, Aginagan, Txokoalden, Santuenean, Kalezarren eta Kaxkoan. Bilerak ez dira oso jendetsuak izan, baina herritarrekin zuzeneko hartu-emana izateko eta auzoen egunerokoaz hitz egiteko oso baliagarriak izan dira. Munalurrako bilera bertan behera geratu zen, ez baitzen herritarrik bertaratu.


Egitasmo kulturalen eta artistikoen komunikazioa: jarraikitze kolektiboa — Euskal kultur erakundea\nEgitasmo kulturalen eta artistikoen komunikazioa: jarraikitze kolektiboa\nAkitaniako INSTEP eta Sports Pyrénées Emploi egituren partaidetzarekin, Euskal kultur erakundeak euskal kultur eragileei zuzendu formakuntza ziklo batzu proposatzen ditu, urririk. Ondoko zikloa maiatzaren 17an hasiko da egitasmo kulturalen eta artistikoen inguruko komunikazioaz. Tokiak mugatuak dira eta izenak eman behar dira.\n2012ko formazio saio bat (argazkia : Maddalen Errotabehere - EKE)\nEuskal kulturaren alorrean ari diren elkarteak eta konpainiak laguntzeko asmoz, DLA dispositiboaren barnean biltzen diren Akitaniako INSTEP eta Sports Pyrénées Emploi egiturekin partaidetzan, Euskal kultur erakundeak beren eguneroko beharrei erantzuteko xedea duten debaldeko formakuntzak antolatzen segitzen du.\nOndoko saioa egitasmo kulturalen eta artistikoen inguruko komunikazioaz izanen da. Elkarteak ezinbesteko lana egin dute gure lurraldea animatu eta aberasteko. Antolatzen dituzten publikoari zuzendu gertakari guzi horiek dinamika handia sorrarazten dute eta lanpostuak sortzen ditu gero eta zailtasun ekonomiko handiagoak dituen alor batean. Elkarteak Euskal kultur erakundearen gana heldu dira, besteak beste kultura egitasmo bati buruz komunikatu nahi dutelarik. Gai horren inguruan, egitura guziek galdera berak dituzte. Horregatik, tematika honi buruzko jarraikitzea egitea pentsatua da 2013an.\nEkintza hau DLA dispositiboaren eta EKEren gain da. Urririk izanen da parte hartuko duten egiturentzat. Tokiak mugatuak dira eta eta ezinbestekoa da izenak ematea.\nJarraikitzea Senscible kabinetearen gain izanen da. Elkarteetako arduradunei funtsezko nozioak, tresna operatiboak eskainiko dizkie. Kasu konkretuak konponduko ditu ere beren egitasmo kultural eta artistikoen osatzen laguntzeko.\nKomunikazio plan bat finkatuko da elkartearen beharren arabera, izan aktibitate orokorrentzat ala egitasmo zehatz batentzat. Helburuak hauek dira :\nBeren zerbitzuak eta aktibitateak baloratzea\nKomunikazio euskarriak hautatzea (prentsaurrekoak, paperezko plaketak, egunkariak, webguneak, irrati emankizunak,…)\nJomuga ezberdinen aitzinean, argumentazioa eraikitzea, bai idatziz, bai ahoz\nKargu txosten bat osatzea hautaturiko euskarri baten egiteko\n2 egun denek elkarrekin\nEgun erdi bat elkarte bakoitzarekin, banaka\nEgun bat denek elkarrekin, saioaren bilduma egiteko.\nAholkatzen da jarraikitze osoa segitzea ekarpen teorikoaren eta pratikoaren arteko koherentzia bermatzeko.\n2013ko maiatzaren 17a, ostirala (kolektiboa) 9:00>12:30 - 13 :30 > 17 :00\n2013ko maiatzaren 28a, asteartea (kolektiboa) 9:00>12:30 - 13 :30 > 17 :00\n2013ko ekainaren 6 eta 7an, elkarte bakoitzarekin bakarka (eguna aukeran, ikus izen emate orria)\n2013ko ekainaren 17 eta 18an, elkarte bakoitzarekin bakarka (eguna aukeran, ikus izen emate orria)\n2013ko ekainaren 25ean, asteartez (kolektiboa eta bilduma) 09 :00 > 12:30 - 13 :30 > 17 :00\nIzenak eman behar zaizkio Euskal kultur erakundeari. Gehienik 10 egiturek parte hartzen ahalko dute eta elkarte bakoitzetik 2 pertsonek.